10 Peralatan Moden Yang Dapat Dijejak Asal-Usulnya Ke Zaman Purba

Apabila manusia memikirkan tentang peradaban kuno, kekurangan kemajuan teknologi dan gaya hidup primitif biasanya merupakan perkara pertama yang terlintas dalam fikiran kita.

Namun tahukah anda bahawa perkara seharian yang sering diguna oleh manusia zaman moden merupakan hasil inovasi kuno tamadun manusia sejak ratusan bahkan ribuan tahun dahulu? Inil merupakan senarai 10 perkara tersebut;

Suatu ketika pada awal zaman milenium kedua SM, Orang Babylon mencipta sistem masa dan pengaruhnya masih mempengaruhi kita hingga hari ini

Masyarakat Babylon berinovasi dengan mewujudkan sebuah sistem di mana satu ruang menunjukkan gandaan 1, satu lagi jarak menunjukkan gandaan 60 saat lalu menghasilkan 3,600 saat iaitu bersamaan dengan 1 jam.

Angka-angka ini dipisahkan oleh ruang kecil. Setelah mereka memiliki sistem bilangan sendiri, orang Babylon mula menerapkannya pada pelbagai aspek kehidupan seperti bilangan hari dalam setahun atau kiraan jumlah darjah dalam bulatan. Sistem bangsa Babylonia jauh lebih mudah dan sistematik untuk dikira dan dibahagi berbanding bangsa-bangsa lain. Hari ini sistem tersebut diterapkan pada konsep waktu memberikan kita jumlah minit dalam satu jam dan jumlah saat dalam satu minit.

Pakaian dalam wanita jenis ini dikenali sebagai apodesmos dan diciptakan oleh orang Yunani kuno, kain ketat di atas paras dada pada awalnya dipakai oleh wanita yang mengambil bahagian dalam acara sukan.

Apodesmos diletakkan di atas payudara, ia menyekat pergerakan bahagian dada selain memberi keselesaan dan menjadikan sukan lebih lancar.

Selain itu, apodesmos jauh lebih kerap dipakai di negara-negara kota yang mempromosikan sukan wanita seperti di kota Sparta.

Pakaian dalam jenis ini biasanya dibuat dari bulu atau linen/fabtik. Banyak patung dijumpai menggambarkan Dewi Aphrodite memakai apodesmos, hal ini menyebabkan beberapa orang percaya bahawa versi kain yang lebih nipis mungkin mempunyai konotasi erotik.

Siapa suka gula-gula Hacks atau Tic Tac? Gula-gula yang diperbuat dari perisa pudina dapat melegakan nafas berbau.

Kaedah ini sudah wujud sejak zaman Mesir Kuno, seperti yang dicatatkan dalam Ebers Papyrus, kitab perubatan kuno tentang penggunaan ramuan pudina.

Jadi bagaimana masyarakat Mesir Kuno menghadapi mulut bau yang disebabkan oleh pertumbuhan bakteria pada gigi?

Mereka mengembangkan penggunaan pudina dengan campuran pelbagai bahan termasuk kemenyan dan kayu manis.

Bahan tadi direbus dalam madu dan dibentuk mengikut kesesuaian. Dalam dokumen menyebut sejumlah resipi Kyphi digunakan dalam upacara keagamaan dan juga untuk tujuan perubatan..

Leonardo Da Vinci bukanlah orang pertama yang mencipta Payung Terjun, orang mengaitkannya dengan penciptaan ini tak tepat sama sekali.

Sebenarnya idea inovasi pertama bermula sejak zaman tamadun Cina Kuno. Sejak abad pertama SM lagi catatan bertulis menceritakan tentang Maharaja Shun yang hidup sekitar 4,000 tahun lepas.

Dalam rekod, Sejarawan menjelaskan bagaimana beliau dipaksa naik ke atas bangunan tinggi oleh ayahnya yang berniat jahat untuk membunuhnya dengan membakar bangunan dari bawah.

Shun terjun ke tanah dengan sepasang topi buluh yang dilebarkan seperti sayap. Sejak itu ia memberi idea menggunakan rintangan angin untuk melambatkan semasa sedang jatuh.

Bertih jagung amat popular dinikmati ketika berada dalam panggung wayang. Tetapi tahukah anda secara tidak langsung, orang-orang Aztec telah memperkenalkan bertih jagung ke dunia lantaran dari serangan Sepanyol.

Ketika Christopher Columbus pertama kali berinteraksi dengan suku Arawak, Amerika Selatan. Beliau diberi ‘corsage’ dalam bentuk bertih jagung.

Dikatakan ia sebagai komponen penting dalam asas ketamadunan mereka. Bertih jagung memainkan peranan besar dalam budaya Aztec.

Bertih jagung selalu dijadikan sebagai kalung atau hiasan kepala, dan biasanya digunakan untuk menghias patung-patung keagamaan.

Bukti keberadaannya berasal dari suku Anasazi di Utah sekitar tahun 350 SM. Mereka membuat pemilihan benih sebelum melakukan proses pertanian untuk menentukan tanaman. Orang Asli Amerika dianggap telah mengembangkan tanaman itu hampir 5,000 tahun yang lalu.

Alat yang berguna untuk mengukur jarak perjalanan. Alat yang biasa ada pada setiap kenderaan ini dipercayai diciptakan oleh seorang arkitek bernama Vitruvius semasa era Rom Kuno.

Beliau muncul dengan idea alat mengukur perjalanan ini pada abad pertama Sebelum Masihi.

Perkataan ‘hodometer’ berasal dari bahasa Yunani yang bermaksud “cara” dan “mengukur.”

Vitruvius menulis secara terperinci mengenai reka bentuknya, menjelaskan bagaimana roda dengan 400 gear bergigi akan dipusingkan oleh gear bergigi satu yang dipasang pada roda utama dan menjatuhkan batu ke dalam kotak menunjukkan bahawa batu baru sahaja bergerak.

Walau bagaimanapun, sebilangan ahli arkeologi berpendapat bahawa reka bentuk seperti itu mustahil bagi orang Rom, memandangkan mereka tidak berpengalaman dalam industry logam. Bahkan Leonardo da Vinci tidak dapat mencipta semula rekaan Vitruvius. Namun kajian moden oleh Andre Sleeswyck dalam Scientific American melaporkan bahawa beliau dapat membina semula dengan reka bentuk ini.

Assyria merupakan sebuah peradaban Semetik Purba yang wujud sebagai sebuah daerah yang bebas dari tahun 2,500 SM. hingga 900 SM

Jangka masa hampir 19 abad ini bertanggung jawab atas penciptaan perkhidmatan pos pertama di dunia.

Ada beberapa dakwaan lain mengatakan servis perkhidmatan pos muncul lebih awal di China dan Mesir, tetapi dakwaan tersebut tak boleh disangkal dengan ketepatan dan bukti yang ada pada ketamadunan  Assyria.

Kemungkinan besar dipercayai perkhidmatan pos wujud pada masa pemerintahan Shalmanesar III pada abad ke-9 SM, perkhidmatan pos menggunakan keldai untuk mengangkut surat antara bandar.

Sejarawan Greek, Xenophon ada menulis mengenai Cyrus the Great, pemimpin Empayar Parsi yang menguasai Assyria mendakwa bahawa kerajaan ketika itu ada banyak  pengendali kurier yakni (pengendali keldai) yang akan menghantar surat berulang-alik antara pusat pos-pos yang telah ditentukan di setiap kota.

Kunci pintu tertua yang masih terpelihara yang ditemui adalah milik orang Mesir kuno dijangka sekitar 2000 SM.

Ramai penyelidik percaya bahawa penemuan kunci itu wujud lebih awal dari tarikh 2000 SM. Apa yang membezakan antara  kunci penemuam sebelum dan penemuan kemudian adalah bahan kunci dibuat dari kayu.

Idea asas kunci menggunakan ‘pin tumbler’ merupakan jenis yang paling biasa digunakan hari ini.

Terdapat satu perbezaan kecil antara kunci moden dan kunci kuno iaitu kunci zaman Mesir ukurannya lebih besar satu kaki(1ft), ini menyukarkan penjenayah untuk memilih kunci.

Orang Mesir mencipta jenis kunci se-kompleks ini untuk menjaga barang berharga atau tempat-tempat yang mempunyai kepentingan agama.

Ya. Sistem mesin layan diri yang boleh dijumpai di tempat awam dan akan membelinya tatkala kita sedang haus itu sebenarnya dicipta oleh seorang Pahlawan Alexandria yang terkenal. Mesin layan diri pertama di dunia itu hanya menjual satu ‘minuman ringan’ iaitu air suci(holy water).

Keperluan penemuan baru ini timbul kerana orang terlebih ambil Air Suci berbanding nilai yang telah dbayar. Oleh itu, konsep ini dicipta supaya pengambilan setara dengan bayaran yang dibuat. Ctesibius dari Alexandria mungkin adalah orang pertama yang mencipta sistem layan diri ini.

Rumah siapa tak ada peti sejuk? Hampir kesemua rumah sekarang ada peti sejuk kerana menjadi keperluan asas untuk menyimpan makanan.

Yakhchal berasal dari perkataan Parsi bermaksud “lubang ais”, yakhchal adalah binaan busut yang diperbuat dari lumpur. Setinggi 18 meter (60 kaki) dari tanah.

Jurang kedalaman sehingga 5.000 meter padu (175.000 kaki persegi) akan digali di bawahnya.

Proses yang dikenali sebagai penyejatan ini membuatkan angin bertiup memasuki ke ruang lubang lalu mendinginkan air yang dibawa masuk oleh pencairan ais.

Ais itu sendiri dibuat melalui saluran belakang yakhchal yang dipenuhi dengan air pada waktu malam ketika suhu turun di bawah paras beku.

Ais yang terbentuk di bahagian atas saluran kemudian dipotong dan dimasukkan ke dalam yakhchal.

Yakhchal  telah digunakan oleh penduduk Iran masa kini sejak abad ke-17 SM lagi. “penyejuk beku” ini jauh lebih besar daripada yang terdapat di mana-mana rumah kita.

Walaupun kemampuannya mengagumkan. Namun kini dengan kehadiran peti penyejuk moden yang mampu menghasilkan ais yang lebih bersih. Yakhchal tak lagi menjadi pilihan orang Iran kerana ia terdedah dengan  habuk dan bahan tercemar lain yang memasuki dalan air.


Tok Janggut Bukan Penderhaka

Maafkan hamba  Tuanku Sultan  Hamba tahu Tuanku tertekan  Sehingga sanggup mengistiharkan  Hamba derhaka Sehingga harga diri dan nyawa  Memakin berharga

Kubebaskan Pasir Puteh  Kuistiharkan Ungku Besar Sebagai Raja  Dan diriku ini Sebagai Perdana Menteri  Demi membengkitkan semangat  Menentang penjajah Tuanku,

Sultan Hamba bukan penderhaka Kerana bukan Tuanku Yang hamba tentang  Tetapai Langham – Carter Adviser Celaka  Dan bahlol Latiff dari Singapura

Sejarah Yang Membawa Kepada Pemberontakan

1-Kebangkitan pemberontakan Tok Janggut menentang pihak British adalah merupakan suatu
lambang penentangan penduduk Tanah Melayu terhadap kehadiran British yang mahu menguasai negeri-negeri Melayu. Beberapa pengkaji mengangkat Tok Janggut sebagai pahlawan Melayu yang sanggup bangun menentang dasar-dasar penjajahan British. Ketokohan Tok Janggut menyebabkan beliau diangkat oleh beberapa orang pengkaji seperti sebagai seorang pejuang yang mahu membebaskan Kelantan daripada cengkaman penjajah bersesuaian dengan perisytiharan Jihad yang dikeluarkan oleh kerajaan Turki Uthmaniah terhadap British pada 11 November 1914. Kebanyakan pengkaji ini merumuskan bahawa Tok Janggut dan pengikut-pengikutnya bukan penderhaka tetapi pejuang kemerdekaan.

2-Persoalan utama mengenai kebangkitan Tok Janggut ini ialah sama ada usaha mahu meletakkan beliau sebagai tokoh yang memperjuangkan kemerdekaan adalah tepat atau tidak. Berbagai hujah yang diberikan sama ada tindakan yang dilakukan oleh Tok Janggut itu sebenarnya membuka kesedaran penduduk negeri Melayu untuk memperjuangkan kemerdekaan atau tidak. Sebaliknya lebih ramai sarjana bersetuju meletakkan Tok Janggut sebagai pemimpin tempatan yang menentang dasar British tetapi belum sampai untuk dinobatkan sebagai pejuang kemerdekaan. Ini kerana penentangan Tok Janggut bukan semata-mata menentang dasar cukai British tetapi juga dilibatkan dengan gerakan mahu menggulingkan Sultan.

3-Tindakan penduduk menentang British ada kaitan dengan langkah Britain campur tangan di negeri Kelantan dan Terengganu. Setelah British berjaya menguasai negeri-negeri Melayu Bersekutu, British mula mengalihkan pandangan untuk menguasai negeri-negeri Melayu disebelah utara dan pantai timur Tanah Melayu. Kejayaan usaha British ada kaitan dengan pakatan Britain dan Siam untuk membahagikan negeri-negeri Melayu di utara. Patani yang terletak di bahagian utara Siam telah jatuh ke tangan Siam. Menjelang awal abad ke-20 Patani yang terkenal sebagai Serambi Mekah telah ditakluk oleh Siam dengan penyingkiran Tengku Abdul Kadir Kamaruddin yang merupakan raja Patani yang terakhir.

4-Dalam bulan Mac 1909 Britain dan Siam telah menandatangani perjanjian bersama (Perjanjian Bangkok) yang memberikan kesan yang paling signifikan kepada masa depan Tanah Melayu. Melalui perjanjian ini British telah mengambil alih Kelantan, Terengganu, Kedah dan Perlis. Manakala Siam pula mengambil alih Patani, Menara, Jalor dan Setol. Pada 10 Mac 1909 British telah menghantar Sir John Anderson bagi memaksa Long Senik, Yang Dipertuan negeri Kelantan untuk menerima seorang penasihat British. Sebagai ganjarannya dan untuk menarik perhatian Long Senik, pihak British mengiktiraf baginda sebagai Sultan Muhammad ke IV serta diberikan elaun sebanyak $2,000 sebulan dan pencen sebanyak $4,800. Dengan ini bermulalah pertapakan kerajaan British di negeri Kelantan.

5-Kehadiran British sebagai kuasa penjajah tidak dapat diterima oleh penduduk. Di Kelantan, Tuan Haji Mat Hassan bin Panglima Munas atau lebih dikenali sebagai Tok Janggut tidak dapat menerima penguasaan British. Beliau dilahirkan di Kampung Saring pada tahun 1850, dibesarkan dalam istana Tengku Seri Maharaja Jeram. Tok Janggut telah diamanahkan oleh Syeikh Ahmad Al Fatani supaya berikhtiar membebaskan Patani daripada penjajahan barat. Kesedaran ini telah mepengaruhi Tok Janggut untuk memimpin penentangan terhadap British.

6-Meskipun pemberontakan 1915 telah berlaku dan gagal membuahkan kejayaan yang dirancangkan tetapi semangat politiknya terus kekal. Kekalahan penentangan 1915 disebabkan kekurangan tokoh yang bersedia untuk memimpin.

Kesan Perang Dunia Pertama

1-Peperangan Dunia Pertama yang meletus di Eropah memberi kesan besar terhadap keadaan di
Kelantan. Peperangan di Eropah melibatkan dua pakatan yang berperang, satunya Britain, Perancis dan Russia di satu pihak manakala Jerman, Austria dan Empayar Utamaniah di satu pihak. Perang yang meletus telah menarik perhatian pemerintah negeri-negeri Melayu untuk menyokong kerajaan Turki Uthmaniah. Khalifah Turki Uthmaniah adalah khalifah bagi umat Islam serta penaung bagi tanah suci Mekah dan Madinah. Ia memberikan hubungan yang cukup kuat bagi penduduk Melayu bagi menyokong kerajaan Turki.

2-Keadaan yang sama berlaku di Kelantan apabila pemimpin agama khususnya telah memberikan sokongan kepada kerajaan Turki menyebabkan berlakunya tunjuk perasaan menentang British. Menyedari akan perkembangan sokongan penduduk Melayu terhadap pemerintah Turki, memaksa pihak British perlu cekap mengelakkan penduduk ini daripada menyokong Turki. Pada 21 November 1914, pihak British telah mengeluarkan enakmen melarang akhbar-akhbar tempatan menyiarkan berita mengenai peperangan antara British dan Turki Uthmaniah.

3-Gabenor Sir Arthur Young memainkan peranan penting mengeluarkan kenyataan bahawa kerajaan British tidak memusuhi umat Islam. Young menggunakan surat Aga Khan, ketua Mahzab Syiah yang menafikan peperangan antara Turki dan Britain semata-mata atas faktor agama.

4-Di Kelantan pula, Langham-Carter, penasihat British telah mengadap Sultan Muhammad ke IV memaklumkan bahawa peperangan antara Britain dan Turki bukan atas faktor agama. Langham-Carter juga telah mendesak Sultan mengeluarkan kenyataan bahawa kerajaan Kelantan akan berpihak dengan kerajaan Britain. Langkah ini perlu bagi membendung tindakan penduduk Kelantan daripada memusuhi pihak British serta menyokong Turki.

5-Pengisytiharan yang dibuat oleh Sultan Muhamamd IV sebenarnya gagal menghalang penduduk Kelantan daripada membincangkan perkembangan perang. Penduduk Melayu yang mempunyai latar belakang persekolahan Arab di Asia Barat sentiasa mendapat maklumat terkini mengenai perkembangan yang berlaku di Eropah serta nasib kerajaan Turki. Tokoh-tokoh agama terus memberikan sokongan kepada kerajaan Turki serta percaya bahawa ia adalah sebahagian daripada tanggungjawab keagamaan.

6-Di Kelantan, tokoh-tokoh agama seperti Tok Janggut memberikan sokongan kepada kerajaan Turki. Peristiwa pemberontakan sepoi India yang terdiri daripada orang India Muslim daripada Pasukan 5th Light Infantry di Singapura pada 15 Februari 1915 membuka mata pemimpin dan penduduk di Kelantan. Pihak British menjadi semakin bimbang dengan perkembangan yang berlaku yang mampu menggugat kepentingan mereka di Tanah Melayu. Malahan ia boleh membuka tindak balas lebih besar dalam kalangan penduduk Melayu menentang kerajaan British.

7-Langkah pihak kerajaan Kelantan memihak kepada British dalam peperangan Dunia Pertama dan bukannya Turki mengecewakan Tok Janggut. Bagi Tok Janggut tindakan kerajaan Kelantan bertentangan dengan fatwa yang dikeluarkan oleh Shaykh-al-Islam yang mewajibkan semua umat Islam berjihad menentang British dan sekutunya. Atas faktor kewajipan menyokong Turki mempengaruhi pengkaji mengatakan bahawa Tok Janggut telah mengambil kesempatan untuk menentang British di Kelantan.

8-Pada 29 April 1915, Tok Janggut telah bermesyuarat dengan pengikutnya di rumah Tok Nik Bas di Kampung Tok Akib mengenai strategi menyerang British. Keputusan telah diambil untuk mengambil pemerintahan di Pasir Puteh serta mengisytiharkan jajahan merdeka daripada belenggu British. Bertindak daripada maklumat, Encik Latiff, Pegawai Daerah Pasir Puteh telah mengeluarkan waran tangkap ke atas Tok Janggut dan rakan-rakannya. En. Latiff telah mengarahkan Sarjan Che Wan untuk menangkap Tok Janggut. Pada 29 April, Sarjan Che Wan bertemu dengan Tok Janggut meminta beliau menyerah diri. Walaubagaimanapun Tok Janggut enggan menyerah diri tetapi berlaku pergelutan yang membawa kepada kematian Sarjan Che Wan.

9-Selepas insiden ini, Tok Janggut telah dianggap musuh paling merbahaya yang membawa kepada usaha penangkapan beliau. Pihak British memberikan tumpuan serius bagi menangkap Tok Janggut kerana bimbang gerakan Tok Janggut akan menjadi lebih besar. Beberapa siri serangan telah dilakukan oleh pihak British ke atas kedudukan Tok Janggut. Akhirnya Tok Janggut telah diserang di Kampung Dalam Pupoh dan gugur bersama-sama Tok Abas dan Tok Hussein.

Hubung Kait Penentangan dengan Istana

1-Sejarawan suka mengaitkan penentangan Tok Janggut dengan faktor dalaman. Antaranya
menyatakan kebangkitan penentangan adalah disebabkan rasa tidak puas hati penduduk terhadap peraturan cukai yang baru yang dikenakan oleh pihak pentadbir British. Perbincangan yang dominan mengaitkan penentangan ini disebabkan oleh peranan Tok Janggut sendiri yang memimpin penentangan atas sebab beliau sendiri tidak puas hati dengan cara pentadbiran British.

2-Faktor-faktor yang diutarakan tidak boleh dinafikan, namun pengkajian mengenai penentangan Tok Janggut harus keluar daripada kajian konvensional. Justeru itu keperluan memahami bahawa terdapatnya faktor lain adalah penting untuk diyakini mempengaruhi kepada peristiwa penentangan Tok Janggut. Penentangan Tok Janggut berlaku enam tahun selepas pihak British campur tangan dalam negeri Kelantan. Secara umum sejarawan cuba mengaitkan penentangan yang berlaku dengan beberapa perkembangan yang berlaku antaranya; Sebagai satu tindakan penentangan secara langsung penduduk terhadap campur tangan British. Sebagai tindakan penentangan secara tidak langsung terhadap Sultan kerana menerima perlindungan British. Sebagai tanda rasa tidak puas hati penduduk Kelantan terhadap Abdul Latif, Pegawai Daerah yang merupakan orang Melayu yang berasal dari Singapura. Penentangan kaum petani terhadap perlaksanaan cukai tanah yang baru.

3-Profesor Cheah Boon Kheng seorang tokoh sejarah yang banyak meluangkan masa beliau mengkaji Tok Janggut membangkitkan beberapa persoalan penting mengenai penentangan Tok Janggut ini sama ada beliau merupakan seorang pejuang atau penderhaka. Penentangan Tok Janggut terhadap Sultan Kelantan dikaitkan dengan dua rekod lisan yang popular di Kelantan iaitu Peperangan To’ Janggut, atau Balasan Derhaka (1955) dan Riwayat Hidup To’ Janggut dan peperangannya di Kelantan (1957). Kedua-dua cerita ini menceritakan bagaimana penduduk yang terdiri daripada golongan petani menyokong Tok Janggut kepada pihak British kerana tidak berpuashati dengan kadar cukai tanah baru.

4-Sultan telah menghantar beberapa orang menteri baginda untuk berunding dengan petani. Namun apabila golongan petani enggan menerima pujukan/nasihat menyebabkan Sultan menganggap golongan ini menderhaka dan meminta pihak British membantu memadamkan penentangan. Maka bagi mereka yang enggan menerima nasihat istana dianggap derhaka kepada Sultan. Penentangan Tok Janggut kepada British dikaitkan dengan persaingan merebut takhta di Kelantan.

5-Pada tahun 1915 beberapa orang anggota kerabat Di Raja terutamanya bapa saudara Sultan bersekutu dengan Ungku Besar, ketua Pasir Puteh berpakat untuk menyingkirkan Sultan. Mereka menggunakan alasan pengenalan sistem cukai tanah yang baru dan rasa tidak puas hati petani terhadap Abdul Latif membawa kepada penentangan secara terbuka. Keadaan yang berlaku menyebabkan Sultan terpaksa bergantung kepada sokongan British untuk mengekalkan kedudukan baginda. Pandangan ini adalah yang berdasarkan kenyataan/laporan oleh Langham-Carter dan beberapa pegawai British yang dihantar mereka kepada Pejabat Kolonial di London.

6-Walaubagaimanapun pandangan yang mahu mengaitkan sebab penentangan Tok Janggut kerana faktor perebutan jawatan adalah kurang tepat dan tidak mempunyai bukti yang cukup kuat. Sebaliknya notis menangkap pemimpin-pemimpin tempatan ini dikeluarkan oleh pegawai British dengan menggunakan nama Sultan. Faktor pergeseran untuk merebut takhta kurang releven. Apa yang sebenarnya berlaku ialah hubungan di antara Sultan dan Langham-Carter adalah tidak baik. Cheah Boon Kheng menganggap adalah menjadi kebiasaan hubungan yang kurang baik berlaku di antara Sultan dan Residen di negeri-negeri Melayu. Walaubagaimanapun masalah ini tidak dilaporkan oleh mana-mana Residen. J.M Gullick adalah merupakan penulis barat yang kemudiannya membincangkan soal ini. Cheah memberikan komentar dripada penulisan Gullick yang antara lain mengatakan:

Gullick has rightly argued that such conflicts show that the Malay rulers were not always passive puppets who danced to the tune of the Residents; they did register their differences on many issues, but in a covert manner and often their opposition was successful.

7-Oleh itu adalah dipercayai bahawa Langham-Carter telah mengambil kesempatan untuk menamatkan ancaman Tok Janggut dengan mengaitkan Tok Janggut dengan Engku Besar Tumpat yang pada ketika itu bermusuhan dengan Sultan Kelantan. Namun demikian masih kurang bukti yang dapat diketengahkan bahawa Tok Janggut juga turut bersama-sama dengan pembesar Kelantan lain untuk menggulingkan Sultan Kelantan. Kebangkitan Tok Janggut menentang British menjadi kebimbangan besar Langham-Carter.

8-Walaubagaimanapun terdapat perbezaan ketara kaedah yang dipilih di antara Sultan Kelantan dan pihak British. Sultan menggunakan pendekatan diplomasi untuk menamatkan penentangan. Sebaliknya Langham-Carter mahukan ianya diselesaikan dengan segera menggunakan kekuatan tentera. Penasihat British sebenarnya yang bertindak meminta bantuan tentera daripada Singapura dan bukannya Sultan Kelantan. Malahan penasihat British di Kelantan telah memohon seramai 200 orang tentera tetap dihantar menjadikan terdapat seramai hampir 5,000 anggota tentera di Kelantan.

9-Pada pagi 2 May 1915 telegram seterusnya diterima oleh Gabenor Jeneral British di Singapura memohon penghantaran anggota tentera dibuat secepat mungkin. Pendekatan Sultan Kelantan adalah untuk mencari penyelesaian terbaik terhadap penentangan tidak mendapat sokongan daripada pihak British. Sebaliknya penasihat British mengesyakki Sultan bermain ‘double game’. Malahan pada satu ketika menuduh Sultan membantu golongan pemberontak. Laporan rasmi yang dihantar oleh pegawai British di Kelantan dan Singapura menyatakan Sultan berusaha meminimakan gerakan pemberontakan.

10-Sultan dikatakan sukar menerima cadangan menggunakan pasukan tentera yang dihantar dari
Singapura sebaliknya pada peringkat awal cukup dengan menggunakan menteri dan pasukan
tentera/pengawal sedia ada di Kelantan. Penasihat British hanya bersetuju dengan cadangan Sultan dengan mengenakan syarat pasukan tentera Sultan perlu digunakan untuk menamatkan penentangan sebelum ketibaan anggota tentera British dari Singapura. Sultan dan Langham-Carter, penasihat British kadang kala tidak boleh bertemu bertegur sapa disebabkan beberapa isu mengenai kaedah untuk menggunakan pasukan tentera bagi berhadapan dengan pemberontak.

11-Adalah dipercayai bahawa Sultan sebenarnya bersimpati terhadap pemberontak dan mahukan beliau sendiri menyelesaikan masalah ini tanpa campur tangan penasihat British. Dalam masa yang sama berlaku penyebaran khabar angin menambahkan lagi kesukaran pihak British menghadapi pemberontak. Dilaporkan terdapat separuh khabar angin berkenaan dikeluarkan oleh pemberontak, manakala sebahagian pula daripada pihak istana. Matlamat penyebaran berita palsu bertujuan untuk ‘confused’ dan melambatkan kedatangan pasukan tentera British ke Pasir Puteh. Cheah Boon Kheng berpendapat pihak pemberontak dan Sultan dilihat mempunyai pandangan yang sama.

12-Khabar-khabar angin yang disebarkan sewaktu pemberontakan di Pasir Puteh memberi kesan panik kepada penasihat British. Di antara 29 April hingga 5 Mei 1915 terdapat penyebaran dua khabar angin yang mengakibatkan penasihat British menganggap berlaku keadaan yang serius di Kelantan. Kepanikan ini membawa kepada tindakan beliau meminta bantuan tentera daripada Gabenor di Singapura dan memindahkan semua wanita dan kanak-kanak Eropah ke kawasan selamat di wilayah Siam. Langkah Langham-Carter meminta bantuan tentera telah dikritik.

Detik-Detik Perjuangan Tok Janggut

1-Pada 24 Mei 1915, Hj. Mohd Hassan bin Munas atau lebih dikenali sebagai Tok Janggut bersama hampir 1000 pengikutnya telah menyerang British di Pasir Puteh, Kelantan. Dalam serangan tersebut, Tok Janggut sendiri telah terkorban syahid bersama Tok Abas dan Tok Hussein serta beberapa orang pengikutnya.

2-Sepertimana kebanyakan sejarah Melayu yang lain, kekurangan catatan yang jelas menyebabkan timbulnya berbagai versi penceritaan. Maka masyarakat mula membina mitos dan legenda mengenai Tok Janggut. Cerita-cerita mula diadakan iaitu Tok Janggut sebagai ulama’ kepada pahlawan yang kebal ataupun ketua penjahat (Ring leader). Ada juga yang mempertikaikan sama ada Tok Janggut benar-benar terkorban dalam serangan tersebut atau apakah beberapa gambar yang dikatakan Tok Janggut itu benar-benar gambar beliau. Perkara utama yang menjadi perbezaan pendapat dalam kalangan pengkaji sejarah Tok Janggut ialah apakah sebab yang membawa kepada kebangkitan beliau dan pengikutnya menentang British.

3-Terdapat dua sebab yang selalu dibincangkan sebagai punca utama penentangan Tok Janggut, pertama tentangan terhadap kadar baru cukai tanah dan tanaman yang dikenakan ke atas penduduk Kelantan yang dianggap tidak munasabah dan membebankan penduduk. Kedua adalah disebabkan oleh perasaan tidak sukakan British yang dianggap berperang dengan kerajaan Turki. Kesungguhan daripada pemimpin agama khususnya Tok Janggut menyedarkan penduduk Melayu agar tidak menyokong sebarang kuasa yang berperang dengan kerajaan Turki. Pendirian Tok Janggut ialah keperluan bagi umat Islam bangun menentang penjajahan kafir yang mahu menghancurkan umat Islam. Malahan ia merupakan suatu pendirian yang dipegang oleh seluruh penduduk Islam di dunia. Mereka harus berperang mempertahankan kedudukan agama Islam.

4-Penentangan Tok Janggut adalah merupakan kesedaran politik antarabangsa digunakan bagi menggerakkan penentangan bercorak tempatan. Walaupun gerakan ini melibatkan penduduk di Kelantan, namun isu penentangan adalah untuk mempertahankan agama Islam dan hak penduduk tempatan. Ia berlaku ditengah-tengah kancah Perang Dunia Pertama yang sedang berlaku di Eropah. Kebimbangan pihak British ialah penentangan ini dijadikan sebagai satu gerakan yang berjaya menyedarkan penduduk di Tanah Melayu untuk bangun menentang mereka.

5-Oleh itu, walaupun penasihat British dilihat panik dengan perkembangan yang berlaku, namun permintaan beliau untuk menghapuskan penentangan ini diambil serius oleh pihak pemerintah British sehingga bertindak menghantar pasukan tentera yang cukup kuat untuk menamatkan pemberontakan. Pihak British mempunyai hanya satu kaedah sahaja bagi menamatkan pemberontakan ini iaitu dengan cara menghapuskan Tok Janggut dan pengikutnya dengan apa jua cara. British menggunakan kaedah yang sama bagi menghapuskan pemberontakan di India, dan juga pemberontakan anggota tentera di Singapura. Semua mereka dihukum bunuh.

6-Namun satu faktor yang jarang disebut mengenai penentangan Tok Janggut ialah satu rentetan dari cetusan kebangkitan Islam sedunia terhadap golongan penjajah yang mula menakluki negara umat Islam sejak tercetusnya Perang Dunia Pertama pada 1914. Kebangkitan Tok Janggut sebagai satu `jihad’ mempunyai kaitan dengan penglibatan Turki dalam Perang Dunia Pertama. Penentangan kerana memperjuangkan agama kemudiannya dikaitkan dengan isu cukai yang dikenakan serta sikap membenci British. Tok Janggut merupakan pemimpin awal yang mengaitkan ketidakadilan dasar British dengan perjuangan dalam bentuk jihad.

7- Pada 11 November 1914, Kerajaan Uthmaniyah mengeluarkan fatwa yang ditandatangani oleh Syeikhul Islam Khaiyri Effendi yang menyeru semua umat Islam yang ditindas oleh penjajah barat bangkit bersama kerajaan Turki. Fatwa ini lebih dikenali sebagai fatwa `Jihadul Akbar Farhu Ain’. Perkembangan ini mendapat perhatian umat Islam di Tanah Melayu terutama dari kalangan Kaum Muda. Orang Melayu melihatnya sebagai Perang Salib Baru yang dilancarkan ke atas Islam. Beberapa akhbar semasa terutama akhbar Neracha bukan sahaja memberi liputan perkembangan perang bahkan melancarkan tabung untuk membeli senjata kepada Turki.

8-Seterusnya Tok Janggut memahami dan memimpin pengikutnya pemahaman terhadap penjajahan ke atas negara umat Islam juga adalah satu bentuk jihad dalam Islam. Oleh isu cukai tanah menjadi sebab yang mencetuskan penentangan bersenjata oleh Tok Janggut dan penduduk Pasir Puteh terhadap penjajah British. Sikap pihak British dibenci kerana dianggap angkuh, merampas tanah, membonekakan Sultan, mengambil-alih pemerintahan negeri dan seringkali memanipulasikan keadaan untuk kepentingan mereka.

9-Perkembangan yang berlaku di Turki sering kali diberi perhatian oleh penduduk Tanah Melayu. Begitu juga keadaannya di Kelantan, yang menekankan soal agama Islam menyaksikan orang Melayu begitu mengambil berat dengan masalah yang menimpa kerajaan Turki Uthmaniah. Pihak British bimbang dengan sokongan penduduk Melayu kepada kerajaan Turki. Peristiwa Dahagi di Singapura (Singapore Mutiny) pada 15 February 1915 juga menunjukkan Tanah Melayu mengikuti perkembangan kerajaan Turki dalam Perang Dunia Pertama.

10-Tentera India Muslim di bawah arahan British telah memberontak apabila menerima
berita bahawa mereka akan dihantar untuk berperang melawan Turki. Arahan tersebut tidak
boleh diterima oleh orang yang beragama Islam untuk memerangi negara yang mempertahankan Islam. Anggota tentera yang memberontak telah ditangkap dan dibicarakan mengikut mahkamah tentera. Akhirnya seramai 47 orang telah dijatuhkan hukuman tembak sampai mati pada 25 Mac 1915.

11-Peristiwa ini tentunya menambah kebencian orang Melayu kepada British yang mahu menghapuskan solidariti masyarakat Islam mempertahankan agama mereka. Malahan kebangkitan penentangan Tok Janggut bukanlah merupakan satu peristiwa tempatan sepertimana yang cuba digambarkan oleh ramai sarja. Sebaliknya ia adalah merupakan satu “storm” dalam “world cup”. Peristiwa ini telah membuka mata masyarakat dunia mengenai apa yang berlaku di Kelantan. Ianya ada kebenaran sepertimana yang cuba dinyatakan oleh Sho Kuwajima:

Although it is true that the ‘wild stories’ spread in Kelantan, unless the people in Kelantan and the men of the Fifth Light Infantry had something in common in their perception of the European war, the mutiny in Singapore could not have encouraged the peasants in Kelantan to rise in revolt against the British on such a scale as it did.

It was their critical view of the European
war that forced sacrifice on their lives without their agreement that was
shared by the people in Singapore and Malaya as well as throughout the
world. In this sense the peasant uprising in Kelantan of 1915 was not a storm
in a tea cup, but in the world cup. As was the Indian Mutiny in Singapore.

Kesimpulan

Kegagalan pemberontakan 1915 memberi kesan besar terhadap perkembangan semangat kebangsaan di kalangan penduduk di Tanah Melayu. Apa yang jelas berlaku mempamerkan bahawa pihak British akan menggunakan Sultan (atau pihak istana) untuk melangsungkan penguasaan mereka.

Kaedah yang digunakan oleh Tok Janggut menentang secara terbuka terhadap penguasaan British tidak akan berjaya kerana kuasa kolonial ini akan menggunakan kekuatan ketenteraan bagi menghapuskan penentangan. Malahan pihak British menggunakan alasan penentangan bersenjata bagi membolehkan mereka menghantar pasukan tentera untuk menghadapi ancaman tersebut.

Walaupun kebangkitan Tok Janggut tidak berjaya, namun ia telah memberi pengajaran yang cukup berguna kepada penduduk Tanah Melayu untuk tidak menggunakan kekerasan menentang kuasa kolonial ini. Selepas kegagalan penentangan Tok Janggut, tidak lagi berlaku penentanganbersenjata dalam kalangan penduduk Tanah Melayu.

Masyarakat lebih bijak menyusun strategi untuk menentang pihak British. Perubahan besar yang berlaku ialah mulanya tertubuh organisasi politik bagi melawan kehadiran pihak British. Perkembangan ini telah membawa penubuhan kesatuan Melayu di setiap negeri seperti Kesatuan Melayu Singapura yang ditubuhkan pada 1926. Pada tahun 1937 tertubuh pula Kesatuan Melayu Muda yang menggabungkan keahlian daripada seluruh Tanah Melayu. Kesatuan-kesatuan Melayu adalah merupakan wadah baru dalam perjuangan semangat kebangsaan. Walaupun bentuk perjuangan ternyata berubah namun penentangan Tok Janggut 1915 sering digunakan sebagai pengajaran dan membina semangat untuk menentang British.

Sumber:

Bernama. (2015). Arkib Negara Kesal Tok Janggut Masih Dianggap Penderhaka. Boleh didapati di, https://twitter.com/mkini_bm/status/6567799229002588l6

National Archives of Malaysia. 100 Tahun Memperingati Perjuangan Tok Janggut. Boleh didapati di, http://www.arkib.gov.my/en/web/guest/seminar-100-tahun-memperingati-perjuangan-tok-janggut


10 Fakta Menarik Mengenai Beruang Kutub

1. Nama saintifik beruang kutub adalah Ursus maritimus yang membawa maksud ‘beruang laut’.

2. Beruang kutub juga pernah mempunyai nama saintifik yang lain, iaitu Thalarctos. Ia adalah gabungan daripada perkataan ‘thalasso’ yang bermaksud laut, dan ‘arctos’ yang bermaksud beruang utara.

3. Beruang kutub hanya boleh didapati di kawasan Artik, iaitu di Alaska (USA), Kanada, Rusia, Greenland (Denmark) dan Norway.

4. Beruang kutub bukannya berwarna putih. Sebenarnya kulit beruang kutub adalah berwarna hitam / coklat. Bulu beruang kutub adalah berbentuk tiub yang kosong didalamnya. Ia membantu dalam membias cahaya matahari, mengakibatkan bulunya seakan-akan berwarna putih. Ini membantu dalam penyamarannya di suasana kutub yang berwarna putih.

5. Bulu beruang kutub juga mampu menyimpan haba inframerah sinaran cahaya matahari sehingga 98°celsius, membenarkannya menyimpan haba sendiri dikala musim terlampau sejuk.

6. Selain itu, bulu beruang kutub juga mempunyai sifat berminyak, yang mana mampu memberikan fungsi kalis air dan pembekuan bulu ketika ia berenang.

7. Tapak kaki beruang kutub mempunyai permukaan yang kasar, membantu dalam meningkatkan cengkaman pada permukaan ais bagi mengelakkannya tergelincir.

8. Beruang kutub mampu berenang sehingga jarak 100 batu (161 kilometer) sekali harung.

9. Manusia merupakan satu-satunya pemangsa bagi beruang kutub. Pertama, tumpahan minyak di laut akan menyebabkan minyak melekat pada bulu beruang kutub ini. Ia akan meracuni dirinya sendiri ketika sedang membersihkan dirinya secara menjilat bulunya. Kedua, pencemaran laut menyebabkan ikan serta anjing laut menjadi tercemar. Melalui diet tercemar seperti ini akan menyebabkan beruang kutub mati akibat racun.

10. Beruang kutub tinggal di Artik (Utara) manakala penguin tinggal di Antartika (Selatan). Jadi beruang kutub bukanlah pemangsa penguin.


Realiti Masyarakat Melayu Dalam Kampung People

Aku sedikit terlewat menghabiskan episod bersiri Kampung People di Youtube TV3. Power jugakla cerita ni hampir semua episodnya trending dan mendapat hampir sejuta tontonan. Episode ni menjadi drama kedua TV3 yang Berjaya mendapat sambutan hangat di laman Youtube TV3 selepas drama 7 Hari Mencintaimu yang ditayangkan pada 2016.

Drama ini boleh dikatakan cukup sempurna buat saya. Plotnya tidak begitu berat dan sesuai ditonton oleh semua lapisan masyarakat. Semua watak dimainkan dengan baik. Watak yang paling menonjol dalam drama ini tentunya Mona (Elly Mazlein) dan Laila (Riena Diana) yang menggunakan slang kebaratan dengan yakin dalam setiap dialog sehingga sudah menjadi trademark bagi filem ni. “Absolutely correction!”.  Kampung People menyuntik begitu banyak nilai-nilai positif melalui situasi yang boleh dikaitkan dalam kehidupan seharian.

Kampung People bermula dengan kisah akauntan bernama Razif (Rashidi Ishak), yang terperangkap dalam perbuatan jenayah majikannya Tuan Suhaimi (Namron). Untuk menyelamatkan diri dan keluarganya, mereka terpaksa menyamar sebagai orang kampung dan diberi nama dan identiti palsu. Mereka perlu sembunyi daripada Tuan Suhaimi sehingga hari perbicaraannya.

Sebaik saja sampai di kampung, mereka teruskan hidup dengan identiti dan suasana baru untuk terus bertahan. Keluarga yang sudah biasa hidup dalam kemewahan ini berhadapan dengan situasi yang sukar bila terpaksa melakukan semua perkara tanpa bantuan bibik.

Drama ini makin menarik apabila empat beranak ini bergaul dengan masyarakat kampung. Pada mulanya agak susah untuk Razif mulakan tanaman jagung sebab geng surau  asyik ajak “minum dulu!”. Kalau tak ikut, mulalah Tok Penghulu (TP), Tok Imam dan lain-lain merajuk.

Dah sarapan sampai nak dekat tengah hari. Bila dah sampai tengah hari baru nak start kerja, nak makan tengah hari pula. Akibat dah selalu sangat lepak, barulah perasan yang banyak masa dah terbuang dan kerja tak jalan-jalan. Itulah sebenarnya tabiat masyarakat kita. Masa perlu kita rancang dengan baik, kerja penting kena siapkan dulu, lepas tu baru lepak!

Gelagat geng surau memang mencuit hati tapi banyak mencerminkan peribadi dalam masyarakat Melayu. Antaranya sikap yang suka membanding-bandingkan, pengurusan dana surau yang tidak telus, dan penguasaan asas ilmu agama yang lemah.

Orang Melayu memang sinonim dengan hidup bermasyarakat. Namun, dengan gaya hidup moden sekarang membuatkan kita lupa untuk hidup berjiran. Ada yang tak campur orang, ada juga yang memilih dalam bergaul. Nak bergaul dengan orang yang setaraf saja. Geng dan persatuan sebenarnya penting sebagai tempat untuk kita bersosial dan melakukan perkara berfaedah bersama. Mereka jugalah tempat kita meminta pertolongan semasa kecemasan.

Ramai juga penonton yang kagum dengan idea pengarah yang menyelitkan scene Razif dan Mona yang menceritakan hari masing-masing sebelum tidur. Ini adalah salah satu tabiat baik yang perlu dipraktikkan bagi menjaga keharmonian rumah tangga. Daripada sepasang suami isteri yang hampir bercerai, mereka menjadi rapat semula kerana lebih kerap berkomunikasi dan berkongsi masalah.

Cinta tak berbalas memang cukup memeritkan. Hampir seminggu Laila frust dengan Jaafar. Razif yang tak tahan melihat anaknya mood swing mendekati Laila dan pujuk dengan baik. Kata-kata semangat dan bahu untuk menangis turut diberikan sehingga Laila rasa lebih lega. Memang sukar untuk anak remaja berkongsi masalah.Tak kira berapa usia anak-anak, mereka masih perlukan perhatian dan kasih sayang dari ibu bapa.

Watak Badrul Bisu juga menjadi penyeri drama ini. Walaupun dia tak boleh bercakap dan sering diabaikan dalam geng surau, namun dia adalah seorang pendengar yang baik buat keluarga Razif. Dia dilihat sebagai petunjuk yang baik bagi menyelesaikan masalah-masalah  yang keluarga Razif hadapi.

Kehidupan mereka sekeluarga di kampung menjadikan mereka semakin rapat dan lebih berkemahiran dibandingkan pada permulaan cerita. Akhirnya, asalkan mereka ada antara satu sama lain, tak kira di mana mereka tinggal, pasti akan hidup bahagia.

Rata-rata penonton memberikan komen positif pada episod akhir drama ini dan sudah mula merindui keluarga Razif dan orang-orang Kampung Sinaran Baru. Ramai yang mahukan drama ini berterusan melalui episod istimewa raya atau musim kedua bagi Kampung People. Ternyata drama yang menaruhkan genre kekeluargaan ini dapat menarik banyak peminat dan membuktikan bahawa penonton suka pada genre yang berbeza berbanding kisah cinta yang selalu dimainkan pada slot drama. Tahniah kepada pengarah,pelakon dan krew drama Kampung People!

RUJUKAN:

Sarat Unsur Kekeluargaan & Jenaka, Ini 5 Sebab Kampung People Trending Setiap Episod! https://ohbulan.com/sarat-unsur-kekeluargaan-jenaka-ini-5-sebab-kampung-people-trending-setiap-episod/

‘Kampung People’ and re-examining the urban-rural divide. https://www.malaymail.com/news/opinion/2020/01/19/kampung-people-and-re-examining-the-urban-rural-divide/1829408


Sejarah Dan Falsafah Bangunan Tabung Haji

Salah satu daripada pencakar langit yang berdiri di Kuala Lumpur ialah Menara Tabung Haji yang tersergam indah. Lokasinya terletak di kawasan “segitiga emas” atau lebih spesifik di antara perjalanan mengharungi Jalan Tun Razak, menuju ke arah Kampung Bharu atau KLCC. Berdirinya banggunan Tabung haji ini berpaksikan falsafahnya sendiri dan mempunyai sejarah yang tersendiri.

Sejarah pembinaan bangunan indah ini bermula ketika Tun Dr Mahathir meletakkan batu asas pada 15 Januari 1982 sebelum ianya dibangunkan sehinggalah siap pada dua tahun berikutnya, 1984 lalu dirasmikan oleh Almahrum Duli Yang Maha Mulia Seri Paduka Baginda Sultan Mahmood Iskandar Yang merupakan Yang Di Pertuan Agong ke-8 pada 19 September 1985.

Bangunan ini mendapat magis sentuhan reka bentuk anak genius tempatan iaitu arkitek Malaysia bernama Hijjaz Kasturi. Ianya dibina di atas tanah seluas 55700 meter persegi persamaan dengan 600, 000 kaki persegi. Tinggi bangunan ini ialah 152 meter dengan 39 tingkat bersama dengan kos pembinaan sebanyak RM102 juta. Terdapat 27 tingkat pejabat, 7 tingkat parkir kereta, 2 tingkat bilik servis serta 2 tingkat yang berfungsi sebagai kaunter, dewan besar dan media, kedai, cafeteria dan perbankan.

Senibina tabung haji ini dilakarkan atas konsep yang diutamakan dalam agama Islam iaitu Keserdehanaan, Disiplin dan Kesatuan. Pelan lantai geometri bangunan ini menggambarkan ekspresi simplistik tradisi agung kesenian Islam manakala konsep keluk bulat cengkung membawa lambang revolusi dan moden terhadap senibina pada waktu pembinaan.

Falsafah lain yang memainkan peranan senibina bangunan Tabung Haji ini ialah dikatakan bahawa lima kolum pada bangunan ini melambangkan Rukun Islam. Lima kolum ini pula tidaklah kelihatan serentak pada mata orang yang melihatnya kerana arkiteknya mahukan menggambarkan bahawa rukun Islam bukanlah sesuatu untuk dibanggakan dan dipamerkan pada umum sebaliknya ianya adalah untuk dilaksana serta dibuktikan.

Selain itu, antara keunikan lain bangunan Tabung Haji ialah terdapat ukiran yang menulis ALLAH SWT dalam tulisan jawi di puncak bangunan dan ini tidak dijumpai di bangunan lain di Malaysia. Secara tidak langsung, bangunan Tabung Haji adalah bangunan pertama di Malaysia yang mempunyai ukuran nama ALLAH SWT di bahagian puncak. Struktur bangunan Tabung Haji juga dibina untuk melambangkan sifat-sifat kesatuan dan kesepaduan dalam menjalankan ibadah yang dituntut oleh Allah SWT.

Walaupun umat Islam terbahagi kepada idealogi, mazhab dan pemikiran, namun akhirnya semuanya akan bersama-sama untuk menunaikan ibadah haji sebagai salah satu daripada rukun Islam yang kelima. Ini juga melambangkan kesatuan dan kesepaduan yang wujud dalam semangat persaudaraan umat Islam.


Betul Ke Manusia Hanya Guna 10 Peratus Otak Jer?

Manusia mempunyai segala kelengkapan untuk berjaya dalam hidup. Faktor utama yang mempengaruhi kejayaan itu terletak di dalam kepala manusia. Dilindungi lapisan tulang berbentuk tempurung, otak manusia merupakan suatu permata paling berironi di dunia ini.

Otak boleh menyelesaikan masalah yang dicetuskan otak juga. Itulah keajaiban di sebalik suatu organ bernama otak. Nasib dunia ini boleh berubah kerana otak yang hanya 1.5 kilogram sahaja.

Sejujurnya semua mamalia mempunyai otak. Ada saja haiwan yang otaknya lebih besar daripada manusia, tetapi dalam aspek kepintaran, struktur otak lebih mempengaruhi berbanding saiz (Blackmore, n.d.).

Otak yang kompleks membolehkan manusia bercita-cita tinggi. Benar, apa yang diketahui setakat ini pun terhad, kerana banyak misteri masih belum dirungkaikan.

Bagaimana sebuah organ dibuat daripada jaringan sel dan saraf boleh memproses aktiviti, menyimpan maklumat dan menggerakkan anggota sentiasa dikaji para saintis.

Tetapi sains yang sama juga mempunyai persoalan, bahawa manusia sebenarnya hanya menggunakan 10 peratus daripada otak sendiri. Kiranya potensi manusia boleh pergi lebih jauh jika boleh melebihi 10 peratus itu.

Pendapat ini ada kaitan dengan William James yang berhujah dalam The Energies of Men dan juga Albert Einstein, yang sangat terkenal kerana kepintarannya (Boyd, 2008).

Tetapi sebenarnya pendapat ini ialah suatu mitos yang bergelumangan pada unsur sains.

Manusia sebenarnya menggunakan semua bahagian otak dengan cara tersendiri. Sebuah otak terbahagi kepada beberapa bahagian seperti dalam gambar dibawah.

Setiap bahagian ini mempunyai fungsi tersendiri, seperti yang digambarkan Universiti Queensland:

Dalam gambar di atas, memang jelas semua bahagian otak penting dalam kehidupan manusia.

Malah berbincang tentang kepentingan otak itu sendiri boleh menimbulkan rasa janggal, kerana semua aktiviti dipengaruhi otak. Jadi senang kata, otak memang penting.

Walaupun ramai bergelagat seperti tiada otak, contohnya segelintir dalam kalangan pemandu Myvi, otak memang penting.

Purata berat seorang manusia ialah 62 kilogram. Kiranya otak merangkumi 2.5 peratus daripada jumlah berat manusia. Tetapi otak menggunakan 20 peratus daripada tenaga badan (Hub, 2014).

2.5 peratus itu memberi gambaran secukupnya untuk memahami struktur otak. Dalam gambar di atas, otak paus biru memang nampak besar iaitu 6.92 kilogram. Tetapi otak itulah digunakan untuk memproses fizikal 50,000 kilogram.

Hanya ketika tidur sahaja otak tidak digunakan secara sepenuhnya. Tetapi bahagian “frontal cortex” masih aktif, bantu membuatkan manusia sedar akan keadaan sekeliling.

Otak juga menyimpan memori jangka pendek dan kenangan silam masing-masing dalam bahagian “prefrontal lobe” dan “hippocampus” (Ashford, 2010).

Kiranya setiap hari 100 peratus daripada otak digunakan untuk tujuan hidup. Bukan 10 peratus, seperti dicanangkan mitos ini.

Lebih menakjubkan lagi, ada saja orang yang dibuang sebahagian daripada otaknya tetapi masih boleh hidup seperti biasa – kerana otak mereka “mencukupkan” keperluan harian (Shahmoradian, 2017).

Logiknya, b4r4h otak tentu sekali k4ns3r yang tidak begitu bermasalah melainkan jika tumbuh di bahagian 10 peratus yang penting.

Tetapi sesiapa yang mengh1d4pinya mempunyai pengalaman berbeza sampai anggota-anggota lain pun boleh terkesan juga oleh kerana hubungan saraf antara-anggota.

Jadi, merumuskan apa yang sudah jelas, otak berfungsi secara sepenuhnya. Mitos 10 peratus ini mungkin berpunca daripada golongan yang ingin menjustifikasikan kelemahan sendiri kononnya kerana kekangan biologi. Tetapi setiap bahagian memainkan peranan dalam kehidupan manusia.

Contohnya, Adam sedang memandu kereta. Tiba-tiba sebuah lori menghentam daripada kiri.

Dalam sekejap, keretanya dijilat api. Sensory cortex, occipital lobe dan parietal lobe masing-masing membuatkan Adam rasa, lihat dan sedar. Motor cortex membuatkan Adam bergerak. Frontal lobe buat Adam fikir cara untuk keluar. Dan temporal lobe membantu Adam jawab soalan polis dan bomba.

Dalam situasi ini, 100 peratus otak digunakan. Kalau 10 peratus, entahnya Adam boleh keluar atau tidak.

RUJUKAN:

Blackmore, S. (n.d.). Why aren’t animals with larger brains more intelligent than us? Science Focus.

Boyd, R. (2008, Februari 7). Do People Only Use 10 Percent of Their Brains? Scientific American.

Hub Staff. (2014, Julai 24). Busting a brain myth: We really do use 100 percent of our brains.

Shahmoradian, F.S. (2017). God and the System Anthology of Thoughts. Biblica.


Kenapa Joseph Stalin Kusyuk Cium Pedang Hadiah Raja Britain?

Tehran menjadi bandar paling penting di dunia pada 28 November 1943. Ramai berada dalam keadaan tertanya-tanya, hairan dan agak bimbang. Mereka kurang senang melihat angkatan keselamatan begitu ramai di pusat bandar.

Ada benda besar sedang (atau akan) berlaku. Sudah pasti mereka tidak tahu tentang kedatangan seorang pemimpin besar. Beliau tiba di Tehran tiga hari sebelumnya, menjalankan kerja demi negara yang sedang menghadapi ujian paling besar.

Pemimpin ini bernama Joseph Stalin. Dan beliau bertemu dengan Franklin D. Roosevelt dari Amerika Syarikat dan Winston Churchill dari United Kingdom pada hari penting itu.

Tujuan mereka ke Tehran adalah kerana “Eureka”. Banyak benda mereka perlu bincang. Tetapi asasnya, Persidangan Tehran ini menandakan persepakatan antara tiga negara ini untuk menewaskan Jerman.

Perjumpaan ketiga-tiga pemimpin Sekutu ini menjadi kesempatan sangat baik untuk Raja British. George VI mungkin kagum dengan semangat rakyat Soviet.

Lalu baginda memberi amanat kepada Churchill. Tanpa pengetahuan Stalin, pihak British membawa hadiah ke Tehran… khas untuk Stalin daripada baginda sendiri.

Hadiah ini mengandungi ukiran: “Kepada rakyat Stalingrad yang berjiwa besi. Hadiah daripada Raja George VI. Tanda penghormatan daripada rakyat British.”

Ia merupakan sebi.lah ped.ang yang sangat mewah. Pemegangnya dihias dengan emas 18 carat, dengan sebutir batu kristal. Besinya pula dibuat daripada logam Sheffield, dengan hiasan sampingan selayak daripada seorang raja.

Churchill menyerahkan hadiah ini kepada Stalin di hadapan Roosevelt, selepas lagu God Save the King dan The Internationale.

Stalin mengucup sarung pe.dang ini yang diperbuat daripada kulit biri-biri (atau mungkin kulit Morocco), dengan lafaz penghargaan.

Kemudian beliau menghulurkan ped.ang ini untuk diperiksa Roosevelt, secara rasmi.

Jiwa Besi Semangat Waja

Apa yang berlaku di Stalingrad sememangnya tidak dapat dimaafkan. Jerman membawa 1.04 juta anggota dengan 500 kereta kebal dan 1,600 kapal terbang untuk berper.ang dengan sebuah hub perindustrian besar Soviet.

Dalam masa enam bulan, pertembungan Jerman dan Soviet telah menyebabkan kecela.kaan yang tidak terbayang. Bermula 22 Jun 1941, Jerman melancarkan sebuah operasi yang gagal.

Operasi ini sepatutnya menundukkan Kesatuan Soviet sekali jalan. Pihak Soviet berjaya menangkis ser.angan Jerman, tetapi pada awalnya kehilangan Belarus dan Ukraine.

Stalingrad menjadi kiblat besar Jerman. Kota ini mempunyai nama Joseph Stalin. Walaupun bukan Moscow atau Leningrad, kejatuhan kota ini boleh memberi kesan buruk terhadap imej kerajan Soviet.

Jerman mahu membµnµh semua populasi lelaki Stalingrad, selepas menang. Wanita pula akan dihalau keluar, untuk menghilangkan sisa-sisa komunis di bumi tersebut (Burleigh, 2001).

Impian Jerman hanyalah angan-angan sahaja. Stalingrad bangkit menentang pendatang tidak diundang ini. Kerajaan Soviet melancarkan Operasi Uran yang memµtµskan laluan bekalan makanan dan pelµrµ untuk Jerman. Georgy Zhukov membuka ser.angan terhadap angkatan Hungary dan Romania terlebih dahulu. Tanpa dua pelindung ini, angkatan Jerman terdedah habis (Beevor, 1998).

Bermula 23 November 1942, Jerman masih mengepµng Stalingrad… dengan angkatan yang dikepµng Soviet. Mereka tidak boleh berundur, mahupun mara ke Stalingrad.

Strategi ini membuahkan hasil dua bulan kemudian. Jerman kehabisan semua bekalan untuk berper.ang. Soviet pun berkali-kali menyatakan syarat kepada

Marsyal Friedrich Paulus: jika serah kalah dalam masa 24 jam, Paulus akan diberikan 1) jaminan keselamatan untuk semua taha.nan, 2) rawatan kepada yang sa.kit dan terce.dera, 3) makanan kepada semua dan 4) penghijrahan ke mana-mana negara yang mereka mahu (selepas peper.angan).

Tetapi Paulus percaya bahawa Soviet akan membµnµh setiap orang yang menyerah kalah.

Paulus tidak menyerah kalah sampai sudah. Sebaliknya, beliau ditang.kap angkatan Soviet pada 31 Januari 1943. Tanpa Paulus sebagai ketua, unit-unit Jerman mula terbµ.rai satu demi satu. Dan akhirnya, Soviet membebaskan Stalingrad daripada ceng.kaman Jerman… dan mula mara ke Barat hinggalah kota Berlin berjaya ditundukkan.

Sempena kemenangan Soviet di bumi sendiri, Raja George VI mengurniakan hadiah sebi.lah ped.ang sebagai tanda penghormatan kepada semua rakyat Stalingrad.

RUJUKAN:

Beevor, A. (1998). Stalingrad. Viking. Halaman 239.

Burleigh, M. (2001). (Tajuk tidak dapat dinyatakan kerana saringan ketat Facebook). Halaman 503.


Jom Kenal Alif!

Saudara, setiap manusia pasti akan melakukan kesilapan. Tapi kalau ulangi kesilapan yang sama, memang patut lah kena marah. Tapi, janganlah silap dalam mengenali si Alif.

Alif yang bertemu dengan perempuan tu Alif Aziz.

Alif yang bertemu dalam Solat Jumaat tu Alif Satar.

Alif yang bertemu dengan Sajat tu Alif Syukri.

Alif bertemu dengan dua baris tu Alif Tanwin, (اً)fathatan (اٍ)kasratan (اُُ)dhammatan.

Alif fathatan yang bertemu dengan waqaf tu Mad Iwadh (•اً).

Alif yang bertemu dengan mati yang mendatang dipanggil Mad Aridh Li Sukun.

Alif yang bertemu dengan Hamzah dalam satu kalimat tu Mad Wajib Muttasil. (آء)

Alif yang bertemu dengan Hamzah dalam dua kalimat tu Mad Jaiz Munfasil. (آ ــ ء)

Alif mati yang bertemu baris atas sebelumnya tu Mad Asli. (ــَـ ا)

Alif yang bertemu Lam di belakang tu Lam Alif (لا)

Alif yang bertemu Lam di depan tu sama ada Alif Lam Syamsiyah (الّ) atau Alif Lam Qamariah (ال).

Alif yang bertemu dengan kepala Sad (ص) tu Hamzah Wasal (اٌ).

Alif yang bertemu Sifr (اْ) tu dua harkat jika diwaqafkan dan satu harkat jika diwasalkan.

Alif kecil (مٰلِكِ)yang bertemu di atas mana-mana huruf tu Alif Hazaf.

Alif yang bertemu dengan kepala ‘Ain (ع) tu Hamzah Qatha’ (أ) (إ)

Alif yang bertemu Lam dan Mim dalam al-Baqarah (الٓمٓ) tu Alif Muqata’at.

Alif yang berbentuk seperti Ya tanpa titik (ى) itu Alif Maqsurah.

Kita selalu sangat mengenal artis. Sekali sekala marilah mengenal Tajwid. Tak gitu?


“Ketuanan Melayu Sudah Berakhir.” – Syed Saddiq

“Ketuanan Melayu sudah berakhir.” – Syed Saddiq
.
3 kali den tengok video ucapan YB SS di persidangan ‘Youth Economic Forum’ hari ini, dan cuba fahamkan apa yang sebenarnya hendak disampaikan oleh YB SS.

Den setujulah on the part retorik ‘angkat keris’, jerit ‘Hidup Melayu’ dan sebagainya.

Tapi bilamana YB SS sebut mengenai ‘Ketuanan Melayu’ dari sudut pegangan ekonomi..

“Shared prosperity, equal opportunities, equal distribution of wealth.”

Yang mana kalau diterjemahkan secara literal adalah bermaksud:

Kesaksamaan kemakmuran, kesamarataan peluang dan juga kesamarataan kekayaan.

Jujurnya bagi den ‘it doesn’t make any sense’,

Bilamana jika ia dilihat dari sudut perangkaan dalam jurang ekonomi antara kaum-kaum dalam Malaysia.

Hal ini kerana kaum Melayu dan Bumiputera ialah kaum tercorot dalam pembahagian kekayaan dalam Malaysia.

Kita boleh tengok median pendapatan isi rumah untuk kaum Bumiputera, Cina dan India;

Bumiputera – RM 4 846
Cina – RM 6 852
India – RM 5 428

Manakala kalau dibahagikan pula kepada kelas T20, M40 dan B40.

Kaum Melayu dan Bumiputera masih lagi tercorot dalam pembahagian harta dalam Malaysia. Di bawah adalah data yang dikeluarkan oleh Unit Perancang Ekonomi untuk purata pendapatan isi rumah mengikut kaum;

T20
Bumiputera – RM 14 098
Cina – RM 20 534
India – RM 16 163

M40
Bumiputera – RM 5 953
Cina – RM 8 162
India – RM 6 669

B40
Bumiputera – RM 2 666
Cina – RM 3 446
India – RM 3 131

Seterusnya, kalau kita tengok dari sudut pemilikan ekuiti korporat.

Dasar Ekonomi Baru (DEB) yang dilaksanakan pada tahun 1970 dan berakhir pada tahun 1990 dengan objektif untuk membahagikan harta secara adil kepada setiap kaum.

Tindakan ini adalah pelan susulan selepas berlaku rusuhan kaum pada 13 Mei 1969.

Antara objektif DEB adalah meningkatkan pemilikan ekuiti Bumiputera sehingga 30%. Namun, Bumiputera masih belum mencapai sasaran berikut selepas 1990.

Di bawah adalah senarai pemilikan ekuiti untuk setiap kaum pada tahun 2008.

Bumiputera – 21.9%
Cina – 34.9%
India – 1.6%

Dan kalau kita tengok pula pergerakan pemilikan ekuiti Bumiputera dari tahun 1985-2014.

1985 – Jumlah pemilikan ekuiti bumiputera – 18.5%
2000 – Jumlah pemilikan ekuiti bumiputera – 18.9%
2008 – Jumlah pemilikan ekuiti bumiputera – 21.9%
2014 – Jumlah pemilikan ekuiti bumiputera – 23.5%

Maka kita akan dapati, sasaran 30% pemilikan ekuiti untuk Bumiputera masih tak dapat dicapai sehingga hari ini.

Masih banyak lagi data-data ekonomi mengenai pembahagian harta mengikut kaum yang menunjukkan ketidakseimbangan seperti pemilikan hartanah di bandar dan pemilikan bangunan komersil.

Selain itu juga, ada data-data bukan ekonomi seperti kemasukan pelajar ke universiti awam dan swasta, jangka hayat, pekerjaan yang memerlukan bahasa Mandarin dan pekerjaan professional mengikut kaum jelas menunjukkan ketidakseimbangan kaum dalam Malaysia.
.
.
Maka secara kesimpulannya, kalau YB SS nak kata:

“Oh kerana “Ketuanan Melayu” lah berlakunya ketidaksaksamaan bersama, ketidaksamarataan peluang dan juga ketidaksamarataan kekayaan.”

Maka den rhaso dio terlupa nak tengok data dan angka semasa, kerana dari sudut kek ekonomi itu sendiri, pegangan ekuiti, tangga gaji mahupun peluang pekerjaan..

Orang Melayu dan Bumiputera boleh dikatakan masih keterbelakang dan ‘tertinggal’ berbanding bangsa lain.

Jadi ‘Ketuanan Melayu’ yang mana yang beliau sedang maksudkan itu?

Kecualilah jika definisi ‘Ketuanan Melayu’ yang diajar kepada beliau adalah mengenai permerkasaan kekayaan kroni dan anak beranak era tahun 1980an hingga 2000an, sebab jika yang itulah ‘definisi’ nya. Maka den 100% setuju tanpa kompromi, dengan kenyataan yang dikeluarkan oleh YB SS. Ketuanan Melayu yang dilaungkan selama ini hanyalah retorik semata-mata.

Sekian.
.
.
p/s:
Alang-alang, bercerita pasal ‘Ketuanan Melayu’, den mohon kawan-kawan yang lain, tolong sign petition bantahan ratifikasi ICERD ini di sini:
>>https://chn.ge/2OKfHgU
>>https://chn.ge/2OKfHgU
>>https://chn.ge/2OKfHgU

Rujukan:

Pendapatan Isi Rumah Kasar Bulanan Penengah Mengikut Kumpulan Etnik, Strata dan Negeri, Malaysia, 1970-2016. https://bit.ly/2PpyLR3

Pendapatan Isi Rumah Kasar Bulanan Purata Bagi Kumpulan Isi Rumah 20% Tertinggi, 40% Pertengahan dan 40% Terendah Mengikut Kumpulan Etnik dan Strata, Malaysia, 1970-2016. https://bit.ly/2Sq7Zab

Malaysia’s Protracted Affirmative Action Policy and
the Evolving Bumiputera Commercial and Industrial Community. https://bit.ly/2D8WQ9o


Penyelidik Mendakwa Menemui Tapak Pendaratan Bahtera Nabi Nuh

Bagi
yang mengikuti sirah para anbia, pasti sedia maklum dengan kisah Nabi Nuh a.s.
Gigihnya baginda berdakwah kepada umatnya selama 950 tahun agar mereka dapat
kembali ke jalan benar dan beriman kepada Allah s.w.t. Tetapi selepas kaum Nabi
Nuh terus menunjukkan sikap kepala batu dengan menolak ajaran baginda, Allah
menghancurkan mereka dengan mendatangkan bala banjir besar ke seluruh dunia
dengan baginda bersama para pengikutnya terselamat dengan menaiki bahtera yang
dibina atas perintah-Nya.

Kisah
banjir besar ini banyak direkodkan bukan saja dalam kitab-kitab samawi tetapi
juga dalam cerita-cerita rakyat di seluruh dunia termasuk kisah orang asli
Temuan. Tetapi di manakah bahtera ini mendarat? Ada yang berpandangan bahtera
tersebut mendarat di atas Gunung Ararat dengan merujuk frasa ‘ia mendarat di
pergunungan Ararat’ yang disebut dalam Book of Genesis. Bagaimanapun, pandangan
tersebut ditolak ramai pengkaji dan sejarawan kerana ia berada di lokasi yang
tidak sesuai dan menyukarkan usaha memanfaatkan sumber yang dikumpul sebelum
banjir besar berlaku.

Menurut penyelidik bernama David Allen Deal, beliau percaya lokasi sebenar pendaratan bukan di Gunung Ararat tetapi di satu kawasan pergunungan 17 batu di selatan gunung berkenaan. Beliau percaya lokasi sebenarnya terletak pada ketinggian 2,255 meter di atas paras laut. Melihat kepada lokasi yang dinyatakan, ia dilihat lebih munasabah kerana ini membolehkan Nabi Nuh a.s dan para pengikutnya menggunakan semua bahan binaan bahtera untuk membina bandar pertama pasca-peristiwa banjir besar, Mesha-Naxuan. Kayu dan alang digunakan untuk bumbung, tar yang dicairkan digunakan untuk mengelakkan bumbung bocor dan kayu-kayan sebagai bahan api dan perabot kediaman mereka.

Saki-baki bahtera berkenaan kemudiannya menggelincir ke bawah akibat hujan lebat dan gempa bumi yang melanda kawasan berkenaan selepas seabad. Ini menyebabkan tempat balak Mesha-Nexuan satu batu dari lokasi asal dan pada ketinggian 1,890 meter di atas paras laut. Kononnya bekas tempat bahtera mendarat masih wujud di situ iaitu tempat ia mendarat buat kali pertama dan satu lagi di mana ia mendarat di tempat yang lebih rendah hari ini.

Selain bukti arkeologi di tapak-tapak yang dia dinyatakan, teori Deals ni juga berpaksikan hujah pada teks-teks sastera yang menyebut peristiwa banjir termasuk Epik Gilgamesh yang dihasilkan oleh Tamadun Mesopotamia. Mesha bermaksud yang diambil daripada air. Sementara Naxuan pula merupakan interpretasi Yunani kepada perkataan Ibrani noach tsywn yang bermaksud ibu kota Nuh, nama yang diberi oleh generasi-generasi seterusnya terhadap bandar berkenaan.

Mesha sendiri sebenarnya merujuk kepada variasi perkataan Moshe yang bermaksud yang diselamatkan daripada air. Moshe berkemungkinan merujuk kisah Nabi Musa a.s yang dibawa keluar dari Sungai Nil oleh Asiah dan dijadikan anak angkat oleh baginda dan Firaun. Dalam Epik Gilgamesh, Gilgamesh (Nimrod/Herakles) mengembara ke pergunungan Mashu untuk berjumpa dengan Utnapishtim (Nuh/Nereus), lelaki yang membantu manusia mengharungi peristiwa banjir besar. Malah nama Gilgamesh (Gl-Gm-Mesh) sendiri bermaksud lelaki yang menunjukkan Mesha. Sementara cerita tradisi penduduk Kurdish pula menggelar dua gunung ini sebagai Masher Dag dan Mashur Dag yang bermaksud gunung kehancuran dan gunung kebangkitan semula.

Selain kisah Gilgamesh dan maksud namanya, Epik Gilgamesh turut merujuk satu tempat yang dikenali sebagai dinding syurga. Berdasarkan gambar dan lakaran Deal, ini berkemungkinan tempat digunakan oleh Nabi Nuh a.s dan para pengikutnya untuk turun dari bahtera berkenaan. Dengan melihat semua ini, yakinlah Deal bahawa Mesha-Naxuan merupakan bandar pertama dunia yang dibina pasca-peristiwa banjir besar. Selepas peristiwa gempa bumi dan hujan melanda kapal sehingga ia turun lagi ke ketinggian 1,890 meter, ia menjadi tapak pembinaan bandar kedua pasca-banjir besar iaitu Seron. Mesha-Naxuan ditinggalkan oleh kebanyakan keturunan Nabi Nuh a.s dengan Seron sebagai lokasi kediaman baru mereka. Ia diberi nama sedemikian berdasarkan bentuk bukit yang tajam menembusi badan kapal dan menahannya dari bergerak lebih jauh. Perkataan sar itu kekal dan menjadi sebahagian daripada nama lain seperti Nisar dan Nasar. Sementara kerajaan Babylon merujuk bandar tersebut sebagai Nisir.

Teori Deal ini turut mendedahkan kisah seorang wanita bernama Naamah. Seperti mana kisah para anbia terdahulu, apabila ajaran nabi dan rasul tidak lagi diikuti, manusia mula menjadi alpa dan kembali kepada perangai lama termasuk menyembah dewa-dewi. Dalam kes Naamah, ada yang mendakwa wanita ini merupakan isteri kepada Ham bin Nuh yang dikatakan telah sesat dan mendorong manusia kembali kepada perangai jahiliah pasca-banjir besar. Wanita ini dikenali dengan pelbagai nama dewi dalam tamadun lain seperti Isis, Ishtar, Artemis dan Athena. Adapun dakwaan sedemikian yang dibuat oleh penyelidik masih terbuka untuk dibahaskan mengenai lokasi sebenarnya pendaratan bahtera Nabi Nuh A.S. Bukit Judi antara lokasi-lokasi yang dibahaskan oleh ilmuwan Islam berkenaan dengan tapak pendaratan bahtera Nabi Nuh A.S selepas banjir besar surut.

SUMBER

Bowie
Johnson, Robert. (2018). Evidence that Noah’s Ark Landed on a Mountain 17 Miles
South of Ararat. Ancient-Origins. https://www.ancient-origins.net/human-origins-religions/evidence-noah-s-ark-landed-mountain-17-miles-south-ararat-009725


Kaum Iroquois (1142 – Kini): Orang Rumah Panjang Amerika

Kaum Iroquois atau Haudenosaunee sebenarnya adalah sebuah persekutuan orang asal Amerika yang berpusat di timur laut Amerika (kawasan tasik Great Lakes) yang berkongsi bahasa Iroquois dan budaya. Koloni Perancis menggelarkan persekutuan ini sebagai Iroquois League atau Iroquois Confederacy. Manakala koloni British pula menggelarkannya sebagai Five Nations, persekutuan yang terdiri dari kaum Mohawk, Onondaga, Oneida, Cayuga, dan Seneca. Pada 1722, nama persekutuan bertukar kepada Six Nation kerana persekutuan Iroquois menerima kaum Tuscarora dari tenggara Amerika.

Sebelum bergabung sebagai sebuah persekutuan, kaum-kaum berbahasa Iroquois adalah semi-nomad dan mengamalkan sistem pertanian. Penempatan seperti kampung didirikan hanya sementara bagi tujuan pertanian tersebut. Setiap kampung menampung beratus-ratus penduduk dan rumah panjang atau ‘longhouse’ dibina menggunakan batang kayu Elm (Macam rumah panjang yang dibina kaum Iban). Rumah panjang itu mampu menampung beberapa buah keluarga. Keluarga dalam rumah panjang adalah unit asas dalam pembentukan masyarakat social secara tradisional: Isi rumah terdiri daripada pelbagai puak. Setiap puak mempunyai sebuah perwakilan. Apabila kedua-dua perwakilan bergabung, ia membentuk sebuah suku yang lebih besar.

Tentang asal-usul penubuhan persekutuan Iroquois, ada 2 teori bagi membincangkan hal ini. Pertama, ahli arkeologi dan antropologi percaya bahawa persekutuan ini wujud pada tahun 1450. Kedua, masyarakat Iroquois sendiri percaya bahawa 1142 adalah tahun sebenar kewujudannya. Namun teori kedua nampak releven walaupun buktinya hanya melalui lisan atau penceritaan dari nenek moyang.

Dikatakan persekutuan ini dibina oleh 3 orang yang warak bernama Peacemaker setelah fenomena gerhana matahari pada tarikh 31 Ogos 1142. Kemudian wujud 2 orang lelaki warak: Dekanawida dan Hiawatha, serta seorang wanita warak bernama Jigonhsasee yang berusaha menubuhkan persekutuan Iroquois. Hiawatha dan Jigonhsasee yang dikenali sebagai Ibu Bangsa membawa mesej perdamaian Dekanawida kepada para puak asal yang saling berperang sesama sendiri. Seterusnya, kelima-lima puak berdamai dan wujudlah Five Nations, lahir sebuah masyarakat berbilang suku yang mengamalkan kehidupan sama rata.

Dean Snow, seorang ahli antropologi menyokong teori tahun 1142 kerana dia mendakwa bahawa tiada bukti arkeologi menyokong teori tahun 1450. Malah Snow menyatakan teori 1450 wujud kerana ada agenda politik tersembunyi yang memaksa teori ini dibentang. Namun begitu, para pengkaji akur bahawa kajian mereka tertumpu kepada pemberi makluman dari warga lelaki Iroquois walaupun sejarah persekutuan mempunyai versi berbeza antara warga lelaki dan wanita. Maka, tiada pendedahan sejarah dari mulut warga wanita diambil dari para pengkaji dan hanya fokuskan sejarah Dekanawida dan Hiawatha, bukan Jigonhsasee.

Sejak penubuhan Five Nation, tiada lagi konflik sesama puak dan mengambil keputusan menentang mana-mana puak yang menceroboh. Majlis 50 ditubuhkan bagi mengelak sebarang pertikaian apabila diumumkan keputusan majoriti yang perlukan sokongan rakyat. Dengan ketiadaan pesaing, populasi Iroquois berkembang maju. Pepaduan persekutuan tersebut menjadikan Iroquois menjadi kaum asal terkuat di timur laut Amerika pada abad ke-17 dan ke-18.

Sebelum masuk sejarah pengembangan Iroquois, kita perlu fahami budaya mereka. Warga lelaki Iroquois bertanggungjawab membina rumah panjang dan pagar kayu, memburu, menjala ikan, dan terlibat dalam aktiviti peperangan. Manakala warga wanita pula bertugas menguruskan ladang jagung, kacang, dan buah Squash, serta membekalkan pakaian serta mereka barangan yang sesuai untuk kegunaan harian. Selepas musim tuaian pada musim luruh, para warga lelaki pergi memburu rusa di hutan dan kembali semula ke perumahan pada pertengahan musim sejuk. Pada musim bunga pula, ikan di sungai dan tasik menjadi buruan warga Iroquois.

Kekeluargaan dan kedudukan adalah perkara asas dalam kehidupan politik tradisional Iroquois. Para perwakilan menyukai pertemuan, sehingga banyak mengambil masa berada dalam Majlis. Para ahli majlis ditentukan melalui kedudukan, jantina, umur, dan beberapa soalan khusus yang perlu dijawab. Setiap ahli majlis perlu mempunyai protokol tersendiri bagi mendapatkan sokongan, yang mana sokongan itu penting dalam proses membuat keputusan akan datang.

Kaum Iroquois mempunyai pegangan kosmologi agama yang mempercayai bahawa ketibaan wanita jatuh dari langit menjadi peristiwa penting dalam kelahiran kaum tersebut. Terdapat juga kepercayaan lain mengenai peristiwa banjir, pencerobohan dan kekejaman di dunia oleh makhluk ghaib, sihir, penyeksaan, kanibalisme, mitos tentang bintang, dan pengembaraan ke dunia lain. Dalam kitaran upacara formal terdapat 6 buah perarakan agrikultur atau pertanian sebagai tanda terima kasih melalui doa panjang mereka.

Peperangan amat penting bagi warga lelaki kerana bagi mereka penghormatan diri bergantung kepada pencapaian peribadi dalam memenangi mana-mana peperangan. Tawanan perang biasanya dijadikan sebagai hamba dan diserap masuk dalam sesebuah keluarga yang kematian ahlinya. Wabak penyakit dan kekalahan dalam perang menjadi sebab utama peningkatan keperluan tawanan, seterusnya populasi Iroquois meningkat pada lewat abad ke-17 Masihi.

Dalam proses pengembangan populasi Five Nations ini, mereka mengembangkan budaya dengan menjadikan jagung, kacang, dan buah Squash sebagai makanan ruji bagi menampung populasi. Mereka memulakan peperangan dengan puak Algonquian yang mendominasi tanag Utara Amerika. Penjajahan ini dibuktikan oleh ahli sejarah iaitu Diana Muir di mana menerapan ilmu agrikultur Algonquian ditemui dalam kehidupan masyarakat Iroquois, sehingga ia mampu menampungkan populasi seterusnya melahirkan para pahlawan yang melindungi tanah Iroquois.

Ketika penempatan koloni British dan Perancis pada abad ke-17 Masihi, kaum Iroquois menjadi sebuah komuniti yang digeruni oleh para kolonial yang berasal dari Eropah itu. Setelah terbinanya penempatan British pertama di Jamestown, Virginia pada tahun 1607, para koloni British menemui sekumpulan orang asal bernama Persekutuan Powhatan yang British gelarkan sebagai Massawomeck atau Antouhonoron (gelaran dari koloni Perancis). Persekutuan itu menyatakan bahawa mereka berasal dari utara, luar dari kawasan kaum Susquehannock yang mendiami Sungai Susquehanna (New York). Para sejarahwan sepakat bahawa Persekutuan Powhatan adalah Iroquois.

Pada tahun 1609, kaum Iroquois menunjukkan taring sebenar. Mereka mengisytiharkan perang terhadap kaum asal lain termasuk koloni Perancis yang memihak kepada saingan mereka iaitu kaum Huron. Perang ini digelar Beaver War dan sebab berlaku perang ini adalah bagi menguasai laluan perdagangan bulu haiwan beaver dan mudah mengakses perdagangan dengan koloni Perancis di New York. Kaum pertama yang dibinasakan oleh Iroquois adalah kaum Huron. Kampung terakhir di Wendake dimusnahkan sehingga hancur kerajaan Huron. Kemudian Iroquois menyerang Persekutuan Neutral yang bertempat di kawasan Tasik Erie dan Ontario, kaum Susquehannock, dan beberapa kaum asal selatan. Setelah menumpaskan hamper kesemua puak, Iroquois menjadi kaum digeruni dengan memiliki jajahan dari Sungai Mississippi hingga Lautan Atlantik.

Tahun 1701 selepas Beaver War, selain penambahan populasi Iroquois seramai 12,000 orang, banyak tanah menjadi penguasaan Iroquois terutamanya dari kawasan barat Virginia hingga ke kawasan Sungai Ohio. Pada abad ke-18 timbullah konflik Iroquois setelah kehadiran koloni British memulakan penempatan. Walaupun Iroquois mengamalkan dasar neutral dalam hubungan dagangan dengan para koloni, namun mereka tidak terkecuali terlibat secara langsung dalam konflik Perancis-British sehingga peristiwa Revolusi Amerika di mana Iroquois akan menentang mana-mana koloni yang cuba membina penempatan dalam kawasan pegangan mereka. Kini, kaum Iroquois masih menetap di Utara Amerika. Seramai 45,000 orang menetap di Kanada manakala 80,000 orang menetap di USA.

RUJUKAN:


Kalau Turki Sekular, Kenapa Ada Bendera Lambang Bulan Bintang?

Ataturk memang berniat mahu menukar bendera kerana Republik Turki adalah sebuah kerajaan baru, sistem baru, sebuah negara republik baru yang mereka asaskan sendiri dengan d*rah dan nyawa pada waktu itu. Mestilah mahu satu identiti yang baru lagi merdeka!

Setiap peralihan sistem dan kuasa sudah tentu akan menukar sekali identiti negara. Ataturk sendiri pada awalnya memang ada pendapat yang lebih cenderung dengan istilah “negara baru, bendera baru” dan beliau bahkan menerima beberapa usul cadangan rekabentuk untuk bendera baru Turki.

Mereka pernah cuba memutuskan untuk menukar bendera tinggalan Empayar Uthmaniyyah kepada bendera Kekhaganan Gokturk (Turkic) atau sekurang-kurangnya beberapa variasinya sehinggalah mereka akhirnya mula menyedari bahawa, mereka sebenarnya tidak sampai hati melakukannya.

Ya, mereka tidak tergamak merelakan diri untuk menjatuhkan bendera bulan sabit dan bintang yang telah lama mereka kibar dan perjuangkan semasa Ataturk bangkit dalam Perjuangan Nasional menentang pendudukan Sekutu.

Ataturk dan rakan-rakan hanya setuju untuk menstruktur semula bendera itu agar dapat menjadikannya lebih menarik bagi dan sedap mata memandang serta warna merahnya digarangkan lagi supaya kelihatan lebih gagah.

Tetapi, bendera yang kita sebut sebagai “Bendera Uthmanyiyyah” sebenarnya telah memiliki tarikh usia penemuan yang lebih tua daripada kesultanan dan khilafah dibawah satu empayar itu.

Tetapi satu perkara yang pasti, Kerajaan Uthmaniyyah tidak muncul bersama simbol ini, mereka hanya menyerap dari simbol kerajaan Byzantine dan Turki menggunakannya semenjak peristiwa Kejatuhan Konstantinopel, Sama seperti banyak negara Islam pada zaman kita.

Jika dijejak lebih jauh lagi, kedua-dua simbol bulan sabit bersama bintang adalah simbol kepercayaan pagan dengan makna kerohanian yang berkaitan dengan kepercayaan sihir kuno orang-orang Turki dan ia telah digunakan oleh pelbagai kumpulan sub-etnik Turki semenjak itu.

Ia juga popular dalam budaya Turkik Asia Tengah sejak abad ke-6 oleh Kekhaganan Gokturk/Turkic.

Anda mungkin tertanya-tanya, mengapa simbol Palang Merah versi Islam adalah Bulan Sabit Merah hingga sekarang? Jika ia tiada kaitan dengan Islam, mengapa hingga organisasi masyarakat juga terpengaruh? Ia kerana, organisasi Bulan Sabit Merah juga diasaskan oleh Empayar Uthmaniyyah.

APA KAITANNYA DENGAN ISLAM?

Sebenarnya, bulan sabit dan bintang tiada kaitan langsung dengan Islam seperti yang pernah penulis jelaskan di dalam artikel Asal Usul Simbol Bulan Sabit Dan Bintang Dalam Tamadun Islam, ia bahkan tidak ada disebut di dalam Al-Quran, tidak pernah digunakan oleh negara-negara Islam terawal bermula dengan kenabian Nabi Muhammad S.A.W.

Tetapi hakikatnya adalah; Kerajaan Uthmaniyyah yang mula-mula menggunakan bendera yang serupa dengan bendera Republik Turki hari ini bermula daripada tahun 1844.

Dan oleh kerana Uthmaniyyah dianggap sebagai kedaulatan dan kekuatan utama Dunia Islam; simbol itu mula dikaitkan dengan agama Islam dan turut digunakan negara-negara Islam yang lain.

Hingga hari ini, negara/bangsa yang menggunakan bulan sabit gaya Turki dan bintang di bendera mereka adalah negara-negara bangsa Turki (seperti Turki, Turkmenistan, Azerbaijan).

Negara yang pernah berada di bawah kedaulatan Uthmaniyyah dan memiliki panji dinasti yang sama pada masa lalu ada yang mengekalkan gaya asal seperti Turki, maka ia tidak mempunyai simbol kebangsaan yang berbeza untuk digunakan pada bendera mereka (seperti Tunisia dan Libya atau Aceh).

Dan negara-negara yang bergeografi amat jauh tetapi mengakui kedaulatan Sultan/Khalifah Uthmaniyyah sebagai Khalifah dunia Islam pada masa lalu (seperti Pakistan dan Malaysia).

Negara-negara Afrika Utara mula menggunakan simbol ini pada bendera mereka setelah mereka dikurniakan kemerdekaan oleh Empayar Uthmaniyyah.

Walau bagaimanapun; negara-negara Arab tidak pernah menggunakannya, bahkan negara Islam yang menjadi tempat Rasulullah S.A.W. diturunkan dan agak dingin dengan Turki seperti Arab Saudi. Kerana ia tidak ada kaitan dengan Islam dan kerana Arab tidak menyukai Turki.

Jadi, bulan sabit dan bintang yang dianggap sebagai simbol Islam sebenarnya hanyalah kesan pengaruh dari simbol nasional bangsa Turki Uthmaniyyah.

PENGARUH DALAM DUNIA ISLAM

Benar, beberapa negara Islam yang langsung tidak ada kaitan yang relevan dengan Empayar Uthmaniyyah juga turut menggunakannya, ia termasuklah kita sendiri di Malaysia.

Beberapa negeri-negeri didalam Persekutuan Malaysia juga banyak menerima kesan pengaruh Turki Uthmaniyyah seperti Kelantan, Terengganu, Johor, dan Malaysia sendiri.

Tetapi negara-negara ini masih baru didirikan pada pertengahan abad ke-20, ketika simbol tersebut telah secara meluas dianggap sebagai simbol identiti Muslim.

Walaupun memang benar bahawa lambang bulan sabit dan bintang tidak ada kena mengena dengan agama Islam, orang Turki tidak pernah mengarahkan atau memaksa kerajaan-kerajaan Islam di seluruh dunia menggunakan simbol pada bendera mereka itu sebagai simbol agama Islam.

Terima kasih kepada media barat, mereka lah yang mula-mula bertanggungjawab menggambarkannya sebagai simbol ikonik Islam sejak sekitar tahun 1950-an.

Ini mungkin akibat kesan solidariti orang-orang Islam di seluruh dunia ketika Uthmaniyyah di ambang kejatuhan selepas Per*ng Dunia Pertama.

Ia kerana pada waktu itu, anda boleh melihat simbol yang serupa berada pada bendera negara-negara majoriti Muslim yang pernah berinteraksi samada secara sejarah, domestik, perdagangan dan kerajaan naungan di bawah lindungan Uthmaniyyah.

Ia merupakan tindak balas seluruh dunia Islam yang bersolidariti terhadap Khalifah Uthmaniyyah, terutamanya penduduk Utara India yang bakal menubuhkan negara Pakistan.

Jadi, ya, lambang itu tidak relevan dengan Islam, ia tidak mempunyai sebarang makna dalam ikonografi Islam, namun kita harus terima hakikat bahawa setiap budaya itu sentiasa berevolusi.

Islam tidak memiliki bulan sabit dan bintang sebagai simbol sehinggalah Empayar Uthmaniyyah mula mengibarkannya di atadi puncak menara setelah menjadikan Konstantinopel sebagai ibu kota mereka.

Sedangkan bulan sabit dan bintang itu adalah diserap dari simbol kerajaan Kristian Byzantine yang dikalahkan Sultan Mehmed II, ia kebetulan memiliki persamaan dengan simbol bulan sabit era animisme dan tengrisme yang diamalkan nenek moyang orang Turki di Asia Tengah.

PENGARUH BUDAYA BUKAN ISLAM

Pelbagai mitos dikaitkan dengan simbolisme warna merah, bintang dan bulan sabit. Walaupun bintang dan bulan sabit sering dilihat sebagai simbol eksklusif Muslim, mereka mempunyai sejarah yang lama sebelum menjelang kebangkitan Islam lagi.

Tamadun kuno di seluruh Timur Tengah menggunakan bulan sabit sebagai simbol keagamaan, dan kota kuno Byzantium didedikasikan untuk dewi bulan, Diana.

Manakala bintang pula mewakili Virgin Mary dan dilampirkan bersama simbol bulan sabit Diana ketika Maharaja Constantine I menjadikan agama Kristian sebagai kepercayaan rasmi Empayar Rom dan menamakan kota itu sebagai Konstantinople untuk sempena dirinya sendiri.

Perkara pertama dan terakhir yang mungkin wajib kita fahami: Ataturk tidak mengambil bendera Uthmaniyyah yang lama secara bulat-bulat seperti yang didakwa oleh ramai pihak.

Seorang yang menerima sekular tidak sama seperti seorang yang liberal, konteks sekularisme ini kebiasaannya hanya tertumpu pada sudut perundangan sivil dan ekonomi sahaja.

Sebab itu Ataturk masih memandang bendera Uthmaniyyah dengan nilai sentimental yang melibatkan pahit manis bangsa Turki meraih kemerdekaan.

Bendera Republik Turki yang kita lihat hari ini, memang diambil dari rekabentuk bendera Uthmaniyyah yang lama, tetapi sedikit posisi objek dalam bendera itu sebenarnya diubah walaupun tidak banyak, kemudian kerajaan Republik menambahkan makna simbolik untuk bendera itu.

Bintang mewakili bangsa Turki, bulan sabit mewakili kepercayaan agama Islam dan warna merah melambangkan d*rah para pejuang kemerdekaan. (Shahid / syuhada), dan ini dipersetujui oleh Atatürk sendiri, bukan seperti yang dilambangkan oleh bendera Uthmaniyyah semasa pemerintahan Empayar.

Semasa era Empayar Uthmaniyyah, warna merah adalah warna standard Imperial, simbol bintang dan Bulan Sabit mewakili konsep Uthmaniyyah iaitu “Nizam-i Alem,” atau pada dasarnya, lambang orde dunia gaya Uthmaniyyah.

Empayar Uthmaniyyah tidak hanya menggunakan latar belakang merah, bintang dan bulan Sabit putih sebagai standard bendera mereka sehingga abad ke-19 tetapi hampir semua sepanduk dan bendera Kerajaan menggabungkan bulan sabit dan bintang mengikut tahap tertentu.

Tentera Turki hari ini masih banyak dipengaruhi dengan amalan Islamik dalam setiap rutinnya. Semasa latihan ketenteraan, askar-askar akan membaca ikrar dan melaungkan takbir “Allahuekber”. Amalan ini tidak berubah semenjak zaman Uthmaniyyah dan diteruskan oleh Ataturk.

Bahkan lagu kebangsaan Turki yang diluluskan Ataturk sendiri juga sangat mendalam dengan lirik yang bertemakan kata-kata puitis lagi Islamik.

Cabang pemerintahan Diyanet, yang menguruskan semua urusan agama Islam di Turki, dari pembangunan masjid hingga pendidikan dan pembayaran gaji imam, menentukan “Fatwa” atau keputusan hukum hakam, semua itu berlaku pada zaman Mustafa Kemal Ataturk.

Selepas kegagalan jihad ketika Per*ng Dunia Pertama akibat pengkhianatan Arab, Atarurk juga secara ter*ng-ter*ngan memandang perjuangan beliau sebagai satu Jihad semasa Per*ng Kemerdekaan Turki.

Ketika itu dia mendakwa bahawa sistem Khalifah telah menjadi korup dan dipengaruhi oleh imperialis barat hingga menjadi boneka, dan warga Anatolia harus memperjuangkan kemerdekaan sendiri untuk bebas dari penjajahan imperialis barat.

Banyak bukti sejarah yang menyokong kenyataan bahawa dia akan terus berjuang diluar perbatasan moden Turki sekiranya negara itu tidak diratah oleh penjajah Eropah, dan sumber ketenteraannya berkurang.

Justeru, bagi seluruh dunia samada dunia Islam mahupun tidak, kita dan mereka kemungkinan akan terus menganggap Turki tinggalan Mustafa Kemal Ataturk itu sebagai sebuah negara sekular yang sesat, bagi golongan ekstremis, sudah tentu Turki dianggap sebagai musuh. Tetapi apa yang dilakukan Ataturk di sana pada waktu itu hanya dia dan rakyat Turki sahaja yang melaluinya.

Jadi, bukan hak kita hendak mempersoalkan layakkah mereka meneruskan ciri-ciri Islam tinggalan Uthmaniyyah, apatah lagi mempersoalkan bendera mereka, hari ini bulan sabit dan bintang itu bagi kita adalah simbol Islam tetapi bagi mereka, ia hanyalah lambang nasionalisme sebuah negara bangsa Turki.

Rujukan


Arsene Wenger: Jeneral Transformasi Arsenal

Bila kita berbicara tentang Arsenal, nama Arsene Wenger amat sinonim dengan kelab bola sepak Inggeris ini. Manakan tidak, selepas dilantik sebagai pengurus menggantikan Bruce Rioch secara rasmi pada 1 Oktober 1996, banyak perubahan yang dibawa Wenger mengubah lanskap Liga Perdana Inggeris yang kita kenali hari ini. Tetapi siapa sebenarnya lelaki yang digelar Le Professor ini?

Wenger dilahirkan pada 22 Oktober 1949 di bandar Strasbourg, Alsace, Perancis. Pada masa kecilnya, beliau sudah diperkenalkan dengan bola sepak pada usia enam tahun. Semasa tempoh ini juga, bapanya, Alphonse banyak membawa Wenger menonton perlawanan-perlawanan di Jerman. Tatkala itulah, antara pasukan pertama yang diminatinya ialah pasukan Borussia Moenchengladbach. Memandangkan Alsace satu wilayah yang amat menekankan keagamaan, jika Wenger dan rakan-rakannya mahu bermain bola sepak, mereka perlu mendapatkan kebenaran dari paderi-paderi Roman Katolik untuk tidak menghadiri gereja sebelum bermain.

Karier beliau sebagai pemain tidaklah segemilang karier pemain-pemain hebat Perancis tetapi itu tidak menghalangnya menunjukkan kualiti awal sebagai pengurus. Di kelab pertamanya, FC Duttlenheim misalnya, pada usia 16 tahun, Wenger menyelia latihan pasukannya berikutan pasukan itu tidak ada jurulatih yang melatih mereka secara taktikal. Tak lama selepas itu, beliau direkrut oleh kelab divisyen tiga Perancis, AS Mutzig. Di sinilah, Wenger bertemu dengan mentornya, Max Hild yang memberi kesan besar kepada setiap aspek kejurulatihannya. Selain banyak mempelajari taktik permainan, beliau turut mengikuti Hild menonton perlawanan-perlawanan Bundesliga dengan tujuan mengkaji gaya-gaya kejurulatihan yang berbeza. Dua tahun selepas itu, Wenger melanjutkan pelajaran di Universiti Strasbourg dalam fakulti Ekonomi dan Sains Pengurusan sambil menyeimbangkan karier bola sepaknya dengan menyertai kelab semi-profesional Mulhouse. Beliau mendapat ijazah dalam jurusan ekonomi pada tahun 1974.

Pada tahun 1978, Wenger kembali bersatu dengan Hild apabila ditawarkan peranan pemain dan pembantu pasukan simpanan FC Strasbourg. Ia satu saat indah buat beliau kerana dapat berkhidmat bersama kelab yang disokong sejak kecil. Dengan kariernya semakin ke penghujung, Wenger membuat penampilan terakhir sebagai pemain senior pada tahun 1979. Untuk dua tahun berikutnya, beliau menghabiskan masa menguruskan pasukan simpanan dan remaja Strasbourg. Menyedari kepentingan bahasa Inggeris, Wenger mengambil kursus bahasa selama tiga minggu di Universiti Cambridge dan mendapatkan sijil kejurulatihannya pada tahun 1981.

Ramai mengagumi hasil kerjanya di Strasbourg, jadi tidak hairanlah mengapa ramai mahukan Wenger jadi sebahagian daripada staf mereka. Peluang pertamanya ialah di kelab AS Cannes pada tahun 1983 di mana beliau berkhidmat sebagai pembantu Jean-Marc Guillou. Antara peranan beliau ialah meninjau pasukan lawan dan menerapkan disiplin semasa sesi latihan berjalan. Hasil kerjanya dalam meningkatkan kualiti pemain AS Cannes membantu mereka layak ke peringkat suku akhir Piala Perancis tetapi gagal layak ke Ligue 1. Kegagalan itu membuka ruang kepada kelab Ligue 1, AS Nancy untuk mengambilnya sebagai jurulatih.

Di Nancy, Wenger melihat pasukannya tidak mempunyai kualiti yang mencukupi dan hanya diberi sedikit dana perpindahan. Apapun, ia sebenarnya memberi peluang kepada beliau untuk menguji semua teori yang dipelajarinya. Di sini, Wenger mengupah seorang pakar pemakanan untuk menerangkan makan secara sihat kepada pemain dan melarang mereka mengambil makanan ringan sebelum bermain. Di Nancy ini juga, beliau turut mengubah posisi pemain dengan tujuan meningkatkan lagi potensi seseorang pemain. Pada musim pertamanya sebagai jurulatih, Nancy menamatkan musim di tempat ke-12. Tetapi musim berikutnya amat mencabar di mana mereka terperangkap dalam zon penyingkiran dan terlepas apabila mengalahkan Mulhouse dengan agregat 3-2 menerusi penentuan play-off. Musim seterusnya, Wenger gagal menyelamatkan mereka dari tersingkir ke Ligue 2. Ini disebabkan tindakan pihak pengurusan menjual pemain-pemain bernilai dan memberi sedikit wang untuk mencari pengganti. Bagaimanapun, itu tidak menghalang AS Monaco untuk merekrutnya sebagai pengurus baru mereka pada tahun 1987.

Pada musim pertamanya di Monaco, Wenger merekrut beberapa pemain sebagai teras pasukan seperti legenda Tottenham Hospur, Glenn Hoddle, bekas pemain A.C Milan, Mark Hateley dan orang besi Bordeaux, Patrick Battiston. Mereka membantu AS Monaco menjadi juara pada musim 1987-1988, enam mata mengatasi pasukan lama Battiston, Bordeaux. Setahun berikutnya, mereka gagal mengekalkan kejuaraan liga dan berada di tempat ketiga di belakang Olympique Marseille dan Paris Saint Germain walaupun merekrut bakal presiden Liberia, George Weah. Pencapaian sama diulangi pada tahun berikutnya dengan penyerang Ramon Diaz menjaringkan 15 gol untuk kelab itu pada musim pertamanya. Pada musim 1991-1992, mereka menamatkan musim sebagai naib juara liga. Pada musim 1992-1993 dan 1993-1994, walaupun dengan kehadiran legenda Jerman, Jurgen Klinsmann, Monaco hanya menamatkan liga pada kedudukan ketiga dan kesembilan. Tetapi musim 1993-1994 itu juga, Monaco layak ke separuh akhir Liga Juara-Juara Eropah tetapi kalah dengan juara musim tersebut, A.C Milan. Berikutan itu, Bayern Munich mahukan Wenger sebagai jurulatih baru mereka menggantikan Franz Beckenbauer tetapi ditolak AS Monaco. Pada musim 1994-1995, selepas permulaan buruk dalam liga, Monaco memecat Wenger dengan pasukan berada di kedudukan ke-17 liga.

Tak lama selepas itu, Wenger dilantik sebagai pengurus Nagoya Grampus Eight, sebuah kelab Jepun di mana pemilik majoritinya ialah Toyota. Semasa di Jepun, beliau menganggap ia satu keputusan terbaik kerana ia memulihkan semula keghairahannya pada sukan bola sepak. Wenger membantu Nagoya memenangi Piala Maharaja dan Piala Super pada tahun 1996. Kejayaan Wenger ini menarik perhatian ramai termasuk kelab lamanya, Strasbourg dan Arsenal menerusi naib pengerusi mereka dan bakal sekutu rapatnya, David Dein. Beliau menolak permintaan Strasbourg atas alasan Arsenal terlebih dahulu mengajukan niat mereka. Selepas beliau meninggalkan Jepun pada tahun 1996, Wenger meninggalkan satu legasi bercampur-campur tetapi siapa sangka anak didiknya, Dragan Stojkovic membantu Nagoya menjuarai liga pada tahun 2010.

Pada Oktober 1996, Wenger dilantik secara rasmi sebagai pengurus Arsenal menggantikan Bruce Rioch. Sebenarnya, Dein mahu Wenger dilantik seawal tahun 1995 tetapi dibangkang ahli lembaga pengarah ketika itu. Tetapi selepas melihat kempen Arsenal yang merudum di bawah Rioch, pihak lembaga pengarah mula terbuka hati untuk merekrut Wenger. Dan seperti biasa, reaksi pertama bila mendengar nama Wenger ialah “Siapa Arsene?”. Tetapi pendekatan beliau dalam latihan dan pemakanan memberi kesan positif bukan saja kepada perkembangan liga tetapi juga peningkatan kualiti pemain. Wenger tidak membenarkan mereka minum arak pada hari cuti dan di ruang rehat pemain, menggalakkan pemain mengambil makanan lebih sihat dan memberi suntikan vitamin untuk membantu mengurangkan keletihan. Dan Wenger turut mendengar pandangan pemain senior seperti Tony Adams dan tidak keberatan menunjukkan sisi lucunya bagi mengeratkan lagi hubungan sesama pemain. Pada musim tersebut, Arsenal menamatkan musim di tangga ketiga di belakang Newcastle United.

Pada musim 1997-1998, untuk membantu Arsenal sebagai pencabar kejuaraan liga, Wenger membeli beberapa pemain yang akan memainkan peranan penting untuk tahun-tahun berikutnya seperti Marc Overmars, Emmanuel Petit, Giles Grimandi dan Nicolas Anelka. Pada awalnya, mereka bermula baik tetapi bergelut untuk beberapa bulan berikutnya sehingga pada satu ketika, mereka berada di tangga keenam liga. Semua menyangka pasukan bimbingan Sir Alex Ferguson, Manchester United akan meneruskan dominasi mereka tetapi semua itu berakhir apabila Overmars menjaringkan gol kemenangan ke atas Red Devils di Old Trafford, sekaligus membawa kepada sembilan kemenangan berturut-turut liga dan kejuaraan liga. Wenger turut mencipta sejarah sebagai pengurus asing pertama yang memenangi kejuaraan berganda apabila Arsenal mengalahkan Newcastle untuk memenangi Piala FA pada musim yang sama. Bagaimanapun dari 1998 hingga 2001, Arsenal mengalami kemarau kejuaraan piala tatkala pencabar mereka seperti United dan Liverpool menikmati kejayaan tiga piala masing-masing pada musim 1998-1999 dan 2000-2001.

Kemarau kejuaraan piala Arsenal ditamatkan apabila mereka sekali lagi mengulangi kejayaan trofi berganda pada musim 2001-2002. Pada ketika itu, Wenger merekrut pemain-pemain baru menggantikan pemain lama seperti Nigel Winterburn dan Steve Bould. Produk akademi, Ashley Cole menggantikan Sylvinho sementara bekas kapten Tottenham, Sol Campbell direkrut sebagai orang besi baru Arsenal. Sementara Fredrik Ljungberg dan Robert Pires menjadi sumber kreatif pasukan. Hasilnya, mereka menjuarai liga mengatasi Manchester United menerusi jaringan Sylvain Wiltord dan mengatasi Chelsea untuk menjuarai Piala FA musim itu juga. Pada musim berikutnya, walaupun pada satu ketika Arsenal dilihat boleh mencatat kejuaraan liga berturut-turut, Manchester United mengatasi mereka pada minggu-minggu akhir musim. Bagaimanapun, ia bukanlah satu bencana pada Wenger kerana Arsenal berjaya mengekalkan kejuaraan Piala FA.

Musim 2003-2004 merupakan satu pencapaian hebat kepada Arsenal. Inilah musim di mana Arsenal mengekalkan rekod tanpa kalah sepanjang musim tersebut dan pada awal musim 2004-2005 sehingga pasukan tersebut digelar The Invincibles. Pencapaian The Gunners ini menyamai pencapaian Preston North End yang dibuat 115 tahun lepas. Bagaimanapun, ia berakhir dengan kekalahan 2-0 kepada Manchester United. Hari tersebut diingati bukan saja kerana penamat rekod tanpa kalah Arsenal tetapi juga perang makanan antara kedua-dua kelab di bilik persalinan di Old Trafford sehinggakan Ferguson terkena piza yang dibaling pemain tengah Arsenal ketika itu, Cesc Fabregas. Pada musim 2005-2006 pula, mereka berjaya layak ke final Liga Juara-Juara Eropah tetapi kalah kepada Barcelona.

Semasa musim mereka bertukar stadium dari Highbury ke Stadium Emirates, kos pembinaan stadium amat membebankan sehingga memaksa Wenger menjual beberapa pemain bernilai seperti Campbell, Henry dan Pires serta mengambil pemain muda sebagai teras baru pasukan seperti anak saudara Rigobert Song, Alex dan Theo Walcott. Untuk tahun-tahun inilah, Arsenal menamatkan cabaran mereka di tangga keempat dan mereka diketahui sebagai menghiburkan tetapi tidak konsisten. Pada musim 2007-2008, The Gunners layak ke final Piala Liga dan pasukan paling muda bertanding dengan purata usia 21 tahun. Namun ia berakhir dengan kesedihan apabila Chelsea menewaskan mereka dengan keputusan 2-1.

Pada tahun-tahun ini juga, berlakunya pergolakan dalam lembaga pengarah yang membawa kepada pemergian Dein, sekutu rapat Wenger sehingga menyebabkan Wenger bimbang akan kedudukannya. Beliau sendiri mempertimbang untuk melepaskan jawatan tetapi dipujuk Dein untuk tidak meneruskannya. Pada tahun 2009, Wenger memecahkan rekod George Allison sebagai pengurus Arsenal yang paling lama. Namun musim 2010-2011 merupakan musim paling mencabar kepada Wenger kerana pergolakan dalam kalangan pemain di mana ada dalam kalangan mereka diintai oleh kelab-kelab besar seperti Manchester City dan Barcelona. Akibatnya, ini memaksa beliau menjual Fabregas kepada Barca sementara Samir Nasri dan Gael Clichy kepada The Citizens dan menjadi mangsa belasahan Red Devils dengan keputusan 8-2 di Old Trafford. Namun, pasukan berjaya distabilkan dan mereka layak ke Liga Juara-Juara Eropah buat kali ke-15.

Pada msuim 2012-2013, Wenger kehilangan kapten Robin van Persie kepada Manchester United dan pembantu setia, Pat Rice yang bersara pada akhir musim bunga. Walaupun berjaya mendapat pemain-pemain hebat seperti Mikel Arteta, Per Mertesacker, Yossi Benayoun, Lukas Podolski, Olivier Giroud, Mesut Ozil dan Alexis Sanchez, Arsenal terus bergelut dengan isu tidak konsisten dan gagal mendapat rentak diperlukan pada masa penting. Dan ia terus berulang untuk musim-musim berikutnya di mana Arsenal pada satu ketika dilihat mampu mencabar kejuaraan liga tetapi kecundang pada akhirnya. Tetapi itu tidak menghalang mereka menjadi juara Piala FA pada tahun 2014, 2015 dan 2017 sekaligus menjadikan Wenger pengurus paling berjaya dalam sejarah Piala FA.

Namun semua ini tidak akan memadamkan apa yang berlaku sekarang. Protes peminat sejak beberapa tahun lepas, isu pemain tidak konsisten, kualiti pemain yang dibawa tidak memuaskan dan mudah menjadi mangsa kelab-kelab kecil menyebabkan Arsenal merudum hingga ke tahap yang tidak pernah disangka-sangka. Pada musim ini, Arsenal gagal layak ke Liga Juara-Juara Eropah dan terpaksa bermain di Liga Europa. Mereka berjaya layak ke final Piala Liga tetapi tewas mudah kepada Manchester City dengan keputusan 3-0. Kemelut Arsenal ini berpunca dari seorang individu iaitu pengurus mereka sendiri, Wenger.

Tiada siapa boleh nafikan jasa Wenger dalam membawa Arsenal ke hadapan sehingga menjadi kelab gergasi yang kita ketahui hari ini. Namun masa sudah berubah dan sudah tiba masa beliau menyerahkan baton kepada orang lain. Jika Wenger terus berkeras dengan pendiriannya enggan melepaskan jawatan, beliau sebenarnya secara tidak langsung merosakkan legasi yang dibina selama bertahun-tahun. Suka atau tidak, ego perlu dikorbankan demi kepentingan semua. Dan ini sesuatu yang diharapkan semua lebih-lebih lagi bila ada perkhabaran Wenger bakal meletak jawatan pada akhir musim.